Documentació que cal adjuntar en la presentació de les sol·licituds
PRINCIPIS ÈTICS I REGLES DE CONDUCTA ALS QUALS LES PERSONES BENEFICIÀRIES DE SUBVENCIONS O AJUTS HAN D'ADEQUAR LA SEVA ACTIVITAT, I EFECTES D'UN EVENTUAL INCOMPLIMENT D'AQUESTS PRINCIPIS
La iniciativa de l'estratègia Europa 2020 "Unió per a la innovació" reconeix la importància del mercat de la contractació pública —aproximadament el 17% del producte interior brut (PIB) de la Unió Europea— i el seu elevat potencial per impulsar la innovació.
La iniciativa estableix que les administracions públiques han d'utilitzar la contractació pública cofinançada pels fons estructurals respecte dels productes i serveis innovadors per a millorar la qualitat i l'eficiència dels serveis públics.
El Programa operatiu (PO) del Fons Europeu de Desenvolupament Regional (FEDER) Catalunya 2014-2020 és el full de ruta perquè Catalunya avanci cap a la consecució dels objectius fixats en l'estratègia Europa 2020.
Concretament, dins de l'eix 1, Potenciar la investigació, el desenvolupament tecnològic i la innovació, i en el marc de l'objectiu específic 1.2.1, Impuls i promoció d'activitats de R+D+I liderades per les empreses, suport a la creació i consolidació d'empreses innovadores i suport a la compra pública innovadora, es preveuen actuacions de compra pública d'innovació (CPI).
En el marc de l'esmentat Programa operatiu, el 4 de febrer de 2014, el Govern va aprovar l'Estratègia de recerca i innovació per a l'especialització intel·ligent de Catalunya (RIS3CAT), que defineix les prioritats per a les polítiques públiques de R+D+I i les actuacions que tindran el suport del PO FEDER Catalunya 2014-2020.
La RIS3CAT identifica la compra pública d'innovació com a un instrument clau perquè Catalunya avanci cap a un model de creixement més intel·ligent, sostenible i integrador, en tant que contribueix a la transformació i la millora dels serveis públics i, per tant, a l'augment de la qualitat de vida de la ciutadania.
Mitjançant l'Acord del 7 de juny de 2016, el Govern va aprovar el Pla d'acció de la RIS3CAT, que preveu destinar 50 milions d'euros al Programa de compra pública d'innovació en els àmbits social, de la salut i de l'economia circular.
L'objectiu principal del Programa de CPI de la RIS3CAT és la millora dels serveis públics mitjançant l'adopció de solucions innovadores més eficients a l'hora de donar resposta als reptes actuals de la societat.
D'aquest objectiu més general, se'n deriven altres de més concrets:
-Incorporar la innovació a les tasques ordinàries de les administracions públiques, tant pel que fa al disseny, la implementació i l'avaluació de serveis públics com al plantejament estratègic de la compra pública.
-Promoure la col·laboració de les administracions públiques, el teixit empresarial, els agents de recerca i innovació i els usuaris per dissenyar i implementar solucions innovadores als reptes cada vegada més complexos de la societat.
-Incrementar la demanda d'innovació de les administracions públiques.
D'acord amb el marc normatiu comunitari i amb el Text refós de la Llei de contractes del sector públic, aprovat per Reial decret legislatiu 3/2011, de 14 de novembre, es poden distingir, essencialment, dues modalitats de compra pública d'innovació: la compra de tecnologia innovadora, que consisteix en la compra d'un bé o servei que no existeix en el moment de la compra, però que pot desenvolupar-se en un període de temps raonable i que requereix el desenvolupament de tecnologia nova o millorada; i la compra precomercial, que consisteix en la contractació de serveis de recerca i desenvolupament en què el comprador no es reserva el resultat de la recerca i el desenvolupament per al seu ús en exclusiva, sinó que comparteix amb les empreses els riscos i els beneficis de la recerca científica i tècnica necessària per desenvolupar solucions innovadores que superen les disponibles en el mercat.
La Directiva europea 2014/24/UE introdueix l'associació per a la innovació, que és un nou procediment d'adjudicació que té com a finalitat el desenvolupament de productes, serveis o obres innovadors i la compra ulterior dels subministraments, dels serveis o de les obres resultants, sempre que corresponguin als nivells de rendiment i als costos màxims acordats entre els poders adjudicadors i els participants.
En aquest context, l'entitat de la Generalitat adequada per impulsar els objectius del PO FEDER Catalunya 2014-2020 i l'Estratègia RIS3CAT en l'àmbit del sector de la salut és el Servei Català de la Salut (CatSalut), com a ens públic de naturalesa institucional que, de conformitat amb la Llei 15/1990, de 9 de juliol, d'ordenació sanitària de Catalunya, resta adscrit al Departament de Salut de la Generalitat.
Entre les seves finalitats, té assignada la d'estimular el canvi progressiu cap a la qualitat i la modernització dels serveis de salut, a més de l'actualització harmònica del conjunt del sistema de salut.
En el marc de referència del Pla de salut de Catalunya per al període 2016-2020, tant el Servei Català de la Salut com el Departament de Salut coincideixen en la voluntat de promoure la modernització del funcionament del nostre sistema públic de salut fomentant els projectes de compra pública d'innovació impulsats als centres i serveis que conformen el Sistema sanitari integral d'utilització pública de Catalunya (SISCAT) mitjançant el cofinançament a càrrec de recursos procedents del FEDER.
El Pla de salut de Catalunya per al període 2016-2020, aprovat pel Govern el 17 de juliol del 2016 i presentat al Parlament el 21 de juliol de 2016, proposa 28 objectius de salut a l'horitzó 2020 i identifica fins a nou àrees prioritàries: infants i adolescents vulnerables; gent gran i discapacitat; salut mental; malalties minoritàries; malalties transmissibles; aparell locomotor; aparell respiratori; sistema vascular, i càncer.
Els 58 projectes que conté el Pla s'agrupen en dotze línies estratègiques que consoliden els quatre eixos de transformació per al període 2016-2020: compromís i participació, atenció de qualitat, bon govern i salut en totes les polítiques.
Sota el criteri de contribuir al fet que les mesures de foment previstes puguin abocar-se al conjunt del sistema públic i potenciar-ne, doncs, una incidència al màxim d'àmplia possible i ajustada a la nostra realitat, el plantejament d'aquestes bases no estableix distincions entre els potencials destinataris en funció de la naturalesa jurídica, més enllà d'excloure les entitats amb ànim de lucre i de garantir l'alineament dels projectes amb el Pla de salut.
El SISCAT, en què coexisteixen diferents tipus d'entitats proveïdores dels serveis assistencials prestats a la població, ha d'avançar de forma conjunta en la introducció de mesures d'innovació sota paràmetres de millora clínica, d'eficiència i d'escalabilitat, de tal manera que les experiències d'èxit s'estenguin al conjunt del sector.
En aquest sentit, la protecció eficaç de l'interès públic perseguit per aquestes bases ha de focalitzar-se des de criteris funcionals, en virtut dels quals es prioritza la capacitat efectiva d'aplicar els resultats obtinguts als serveis assistencials del sistema públic de salut prestats a la població des d'una perspectiva finalista i pragmàtica, més que qualsevol altra consideració formal en relació amb la naturalesa jurídica de les entitats proveïdores d'aquests serveis.
D'acord amb tot el que s'ha exposat, correspon al Servei Català de la Salut el lideratge de les convocatòries que es duguin a terme a l'empara d'aquestes bases, així com el compliment del procediment administratiu previst per a la selecció dels projectes, l'atorgament posterior dels ajuts i la gestió de la justificació i el control.
A aquestes bases els són aplicables el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i els preceptes bàsics de la Llei 38/2003, de 17 de novembre, general de subvencions, i del Reglament que la desenvolupa, aprovat pel Reial decret 887/2006, de 21 de juliol.
També els són aplicables la Decisió de la Comissió Europea C(2015) 894, de 12 de febrer de 2015, així com el conjunt de la normativa comunitària.
Així mateix, durant tot el procés de gestió dels projectes són aplicables, i s'han de complir, les circulars, les orientacions i els altres actes normatius que en l'exercici de les seves funcions puguin dictar les autoritats designades pel Programa operatiu.
Atès l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre;
Vistos els informes previs del l'Assessoria Jurídica i la Intervenció Delegada del Servei Català de la Salut,
1.1 Aquesta Ordre té per objecte aprovar les bases reguladores que han de regir la concessió de subvencions finançades pel Programa operatiu (PO) FEDER Catalunya 2014-2020 destinades a promoure la realització de projectes de compra pública d'innovació impulsats en el marc del Sistema sanitari integral d'utilització pública de Catalunya (SISCAT).
L'accés a aquest cofinançament es planteja en règim de lliure concurrència competitiva oberta a qualsevol entitat interessada que compleixi els requisits establerts.
1.2 Les bases, que figuren en l'annex d'aquesta Ordre, s'han de publicar íntegrament al Diari Oficial de la Generalitat de Catalunya i al portal de la Transparència de la Generalitat.
Objecte, condicions generals i durada
1.1 L'objecte d'aquestes bases és la regulació de la concessió de subvencions destinades a promoure la realització de projectes de compra pública d'innovació impulsats en el marc del Sistema sanitari integral d'utilització pública de Catalunya (SISCAT) finançades pel Programa operatiu (PO) FEDER Catalunya 2014-2020.
Aquest cofinançament té la naturalesa d'una subvenció la finalitat general de la qual és promoure la modernització dels serveis assistencials i del funcionament ordinari del sistema públic de salut de Catalunya.
S'entén per projectes de compra pública d'innovació, en el marc de les presents bases, els que estan orientats a potenciar el desenvolupament de solucions innovadores per donar noves respostes a necessitats i reptes propis de la prestació i l'organització dels serveis públics de salut, sempre que siguin capaços de repercutir positivament en tot el conjunt i hi introdueixin millores en termes de qualitat, eficàcia, eficiència i equitat.
L'aplicació dels projectes s'ha d'articular en els termes que estableixen el Text refós de la Llei de contractes del sector públic i la Directiva 2014/24/UE mitjançant procediments de licitació de compra pública precomercial (desenvolupar solucions no disponibles al mercat), compra comercial (tant la relativa a tecnologia innovadora com la relativa a compra pública ordinària d'innovació que permeti variants, millores i especificacions tècniques expressades en condicions de requisits de rendiment i d'exigències funcionals) i d'associació per a la innovació (conjunció de les dues variants precedents).
1.2 Poden optar a la subvenció procedent del FEDER, que en tot cas s'ha d'aplicar en termes de cofinançament, els projectes de compra pública d'innovació que s'emmarquin en el Pla de salut de Catalunya 2016-2020, l'Estratègia RIS3CAT, el Programa de CPI de la RIS3CAT i el PO FEDER Catalunya 2014-2020, sempre que compleixin les condicions acumulatives (de tipus procedimental, de continguts i d'alineament amb la planificació sectorial vigent) que s'indiquen a continuació:
1.2.1 Condicions generals dels projectes en l'àmbit procedimental per considerar-los subvencionables: els projectes s'han de desenvolupar de forma obligatòria com a mínim amb subjecció als principis establerts en l'article 1 del Text refós de la Llei de contractes del sector públic, sigui quina sigui la naturalesa jurídica de l'entitat que els impulsi.
La sistemàtica per implementar aquesta contractació sota el marc regulador públic per part d'aquelles entitats que en funció del seu règim no tinguin l'obligació de subjectar-s'hi i, igualment, les fórmules per controlar-ne l'aplicació efectiva s'estableixen en la base 6.2.
Pel que fa a la resta d'entitats, integrades al sector públic, han d'aplicar el Text refós de la Llei de contractes del sector públic amb el grau de subjecció que els pertoqui.
1.2.2 Condicions de contingut dels projectes per considerar-los subvencionables:
a) Han de ser projectes pilot demostradors i innovadors.
b) Han de tenir un impacte mesurable i rellevant en la millora de l'eficàcia i l'eficiència de la despesa sanitària pública de Catalunya i en la millora dels serveis públics de salut.
c) Han de ser escalables en el marc del sistema públic de salut de Catalunya a altres administracions públiques de Catalunya o altres territoris.
d) Han de ser projectes amb impacte mesurable i rellevant en la millora de la competitivitat i la capacitat innovadora.
e) Han de tenir en compte tot el cicle de vida del producte o servei.
f) Han de ser viables tècnicament i financerament.
1.2.3 Marc de referència per a la integració dels projectes en el marc de planificació sectorial: la informació de contrast i detallada per determinar l'alineament dels projectes amb el marc de planificació en salut vigent, l'estratègia RIS3CAT, Programa de CPI de la RIS3CAT i el PO FEDER Catalunya 2014-2020 es pot trobar als llocs web següents:
Pla de salut de Catalunya 2016-2020 ( http://salutweb.gencat.cat/web/.content/home/el_departament/Pla_salut/
Programa operatiu inversió en creixement i ocupació FEDER Catalunya 2014-2020 ( http://fonseuropeus.gencat.cat/web/.content/80_fons_europeus/arxius/2014_2020/
Estratègia de recerca i innovació per a l'especialització intel·ligent de Catalunya (RIS3CAT) ( http://catalunya2020.gencat.cat/ca/estrategies/ris3cat/ );
Programa de compra pública d'innovació de la RIS3CAT ( http://catalunya2020.gencat.cat/web/.content/
1.3 L'acreditació de les condicions establertes al punt precedent a càrrec de les entitats interessades s'estableix en la base 10.1 pel que fa a l'admissió de sol·licituds de subvenció, amb la deguda expressió en la base 8 relativa als criteris de valoració.
1.4 El termini d'execució dels projectes ha d'estar comprés entre l'endemà de la publicació de la convocatòria al Diari Oficial de la Generalitat de Catalunya i el 31 de desembre de 2023.
La durada màxima dels projectes és de sis anys naturals.
1.5 En el cas de projectes distribuïts en fases que puguin ultrapassar el 31 de desembre de 2023, la sol·licitud de l'ajut només resultarà subvencionable respecte d'aquelles fases que s'executin dins el període previst a la base 1.4 sempre que, a més, permetin complir la finalitat promoguda per la convocatòria.
1.6 Les convocatòries públiques per a l'atorgament de les subvencions previstes per aquestes bases han de respectar el criteri de la seva assignació en termes de meritació, a través de la lliure concurrència competitiva entre les entitats interessades a participar-hi que compleixin el conjunt dels requisits i el procediment establerts.
1.7 L'òrgan competent per obrir les convocatòries públiques de subvencions regulades per aquestes bases és la Direcció del Servei Català de la Salut.
2.1 Poden ser beneficiàries de les subvencions les entitats encarregades de la gestió de centres i serveis amb funcions assistencials que formin part del Sistema sanitari integral d'utilització pública de Catalunya (SISCAT), exceptuant-ne les que tinguin ànim de lucre.
Als efectes d'aquestes bases, la categoria d'entitats a què es refereix l'apartat anterior comprèn les que siguin titulars d'un contracte, conveni o encàrrec de gestió vigent, en el moment de la convocatòria, formalitzat amb el Servei Català de la Salut (CatSalut) amb l'objecte de desenvolupar activitat assistencial pública al seu càrrec en qualsevol centre incorporat al SISCAT, com també les que tinguin la consideració de mitjà propi del CatSalut de conformitat amb la normativa de contractació pública vigent.
2.2 Les entitats interessades que reuneixin els requisits subjectius per ser potencials beneficiàries de les subvencions poden presentar els projectes a la convocatòria que obri el procediment d'atorgament segons dos tipus de modalitat: la individual o la col·laborativa.
a) Els projectes presentats de forma individual incumbeixen una sola entitat, a la qual correspon de forma exclusiva l'aplicació, la presentació de la sol·licitud i el compliment del conjunt de requisits i condicions que estableix el procediment.
b) Els projectes presentats de forma col·laborativa incumbeixen més d'una entitat pel que fa a l'aplicació i han de complir, com a mínim, els requisits següents:
-Han d'involucrar almenys dues entitats encarregades de la gestió de centres i serveis en l'àmbit assistencial del SISCAT no vinculades corporativament.
-Cap de les entitats que participen pot acumular més del 80% del cost del projecte.
-Les entitats participants n'han de designar una com a entitat coordinadora del projecte.
-Així mateix, totes les entitats participants han de complir el conjunt de requisits exigibles a les entitats sol·licitants i beneficiàries i tot allò previst a l'article 11.3 de la Llei 38/2003, de 17 de novembre, general de subvencions, tenint en compte especialment la prohibició de dissolució del projecte col·laboratiu mentre que no hagin transcorregut els terminis de prescripció del dret de la Generalitat a la revocació que preveu l'article 100.4 del Text refós de la Llei de finances públiques de Catalunya i de prescripció d'infraccions i sancions que preveu l'article 65 de la Llei general de subvencions.
Requisits i obligacions que han de complir les entitats beneficiàries
3.1 Per poder accedir a les subvencions, les entitats beneficiàries han de complir els requisits i les obligacions següents:
a) Tenir la capacitat jurídica, financera i les competències tècniques per complir les obligacions que assumeixen per al desenvolupament del projecte.
b) Mantenir una vinculació estable amb el SISCAT o bé la vigència de l'instrument jurídic de l'encàrrec d'activitat assistencial en l'àmbit públic a càrrec del Servei Català de la Salut durant el període previst per a l'execució del projecte objecte de la sol·licitud de subvenció, la qual cosa es pot acreditar mitjançant una declaració responsable.
Ha d'acompanyar aquesta acreditació la declaració expressa que l'entitat sol·licitant té una personificació jurídica sense ànim de lucre.
Alternativament, es pot acreditar, mitjançant una declaració responsable, la condició jurídica de mitjà propi o servei tècnic del Servei Català de la Salut.
c) En el cas d'entitats que tinguin una plantilla igual o superior a cinquanta persones, donar ocupació, almenys, a un 2% de treballadors amb discapacitat sobre el nombre total de treballadors de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social; el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor de treballadors amb discapacitat i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de cinquanta o més persones treballadores i de les mesures alternatives de caràcter excepcional al seu compliment.
d) Estar al corrent de les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'ha de mantenir al llarg de tot el procediment: en el moment de presentació de la sol·licitud, prèviament a la resolució d'atorgament i, en el cas de resultar beneficiàries d'una subvenció, abans de rebre qualsevol pagament.
e) No trobar-se en cap de les circumstàncies que impedeixen adquirir la condició de beneficiari previstes a l'article 13 de la Llei 38/2003, general de subvencions.
f) En el cas d'entitats que tinguin una plantilla igual o superior a vint-i-cinc persones, indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe, i intervenir-hi, en llurs centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista.
g) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística.
h) No haver estat sancionades, en resolució ferma, durant els últims tres anys, per la comissió d'infracció greu en matèria d'integració laboral de persones discapacitades o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost, o, si han estat sancionades, que hagin aplicat les mesures correctores previstes i abonat les quantitats requerides per aquest concepte.
i) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
j) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals; amb el Reial decret 39/1997, de 17 de gener, pel qual s'aprova el Reglament dels serveis de prevenció; així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
k) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses de més de 250 treballadors, s'ha d'elaborar i aplicar amb caràcter obligatori un Pla d'igualtat, d'acord amb el que estableix l'article 45 de la Llei orgànica 3/2007, de 22 de març, per a la igualtat efectiva de dones i homes.
l) No haver estat sancionades o condemnades per resolució administrativa o sentència ferma, durant els últims tres anys, per haver exercit o tolerat pràctiques laborals considerades discriminatòries per raó de sexe o de gènere, de conformitat amb la Llei 17/2015, del 21 de juliol, d'igualtat efectiva de dones i homes.
m) No estar subjecte a una ordre de recuperació pendent després d'una decisió prèvia de la Comissió que hagi declarat un ajut percebut il·legal i incompatible amb el mercat interior.
n) En el cas que la realització de l'activitat utilitzi qualsevol element susceptible de generar drets d'autor, complir la normativa sobre propietat intel·lectual.
o) Complir el requisit establert a l'article 15.2 de la Llei 19/2014, del 29 de desembre, de transparència, accés a la informació pública i bon govern, en el sentit de comunicar a l'òrgan concedent, mitjançant declaració responsable, la informació relativa a llurs òrgans de direcció o administració, per tal que l'òrgan concedent les faci públiques.
p) En el cas d'associacions i fundacions, tenir adaptats els estatuts d'acord amb la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
n el cas d'associacions i fundacions, complir el deure de presentar els comptes anuals davant el protectorat, d'acord amb l'article 336-3 de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques.
r) Adherir-se al codi ètic que s'incorpora com a annex 2 d'aquestes bases i que recull l'annex de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre, a l'empara del que estableix l'article 55.2 de la Llei 19/2014, del 29 de desembre, de transparència, accés a la informació pública i bon govern.
s) Complir els requisits d'aquestes bases generals i qualsevol altra obligació legal o reglamentària que pugui afectar-los.
3.2 El compliment d'aquests requisits i obligacions s'acredita mitjançant la declaració responsable d'acord amb el model de la sol·licitud disponible en l'annex 1 d'aquesta Ordre.
Pressupost, quantia i principis del règim de cofinançament propi de les subvencions
4.1 La quantia màxima d'aquestes subvencions, i les condicions concretes en què s'aplicarà, s'han de determinar en les convocatòries públiques corresponents.
4.2 El finançament de l'execució dels projectes de compra pública d'innovació a càrrec del PO FEDER Catalunya 2014-2020 que resultin mereixedors d'una subvenció es planteja en termes de cofinançament, que és d'un màxim del 50% de la despesa elegible acceptada de cada projecte, de manera que la quantia de l'ajut no pot cobrir íntegrament l'activitat subvencionada, i correspon, doncs, assumir-ne la resta a les entitats beneficiàries de forma obligatòria.
4.3 Si els imports justificats de despesa elegible resultessin inferiors al cost inicialment pressupostat, el cofinançament del PO FEDER Catalunya 2014-2020 s'ha de reduir en la mateixa proporció, de manera que el cofinançament rebut per les entitats beneficiàries sempre s'ha de mantenir com a màxim en el 50% de la despesa elegible justificada.
Això amb el benentès que la minoració de la despesa del projecte segueixi permetent el compliment de l'objectiu de la subvenció.
En cas contrari, ha de comportar l'activació del procediment de revocació.
4.4 Les entitats beneficiàries han de tenir la capacitat administrativa, financera i operativa per complir totes les obligacions derivades d'aquestes bases reguladores, en especial la tresoreria necessària per poder assumir el pagament de la despesa imputable al projecte que genera el dret a percebre el cofinançament del PO FEDER Catalunya 2014-2020.
4.5 Tant l'atorgament de la subvenció als projectes seleccionats com l'abonament efectiu a les entitats que en resultin beneficiàries en els termes de cofinançament previstos als apartats anteriors queden expressament condicionats a l'efectiva assignació de recursos procedents del PO FEDER Catalunya 2014-2020 per part de la Unió Europea.
La pèrdua de finançament per qualsevol motiu que no sigui imputable a l'Administració de la Generalitat o el Servei Català de la Salut comporta de forma automàtica la correlativa extinció del dret de les entitats beneficiàries a percebre el cofinançament en concepte de desenvolupament dels projectes seleccionats.
4.6 La quantia atorgada als projectes seleccionats ho serà en base a l'establert en el punt 4.2, i d'acord amb l'import íntegre de la sol·licitud i els límits establerts en el punt 4.7.
No obstant això, el càlcul de la quantia final de la subvenció destinada a cada projecte pot ser inferior al pressupost presentat en els casos següents:
b) Quan en la fase d'avaluació es detecti un pressupost sobredimensionat respecte de les actuacions previstes.
c) Quan en la fase d'avaluació es posi de manifest que els objectius proposats es poden assolir de forma més econòmica.
4.7 Les despeses mínimes i màximes elegibles per a cada projecte es diferencien segons es plantegin en la modalitat individual o col·laborativa.
Les característiques que identifiquen ambdues modalitats es descriuen en la base 2.3.
Despesa elegible màxima del projecte
4.8 La selecció dels projectes objecte de subvenció d'entre el conjunt total de sol·licituds a cada convocatòria que hagin presentat les entitats interessades s'ha d'efectuar segons la puntuació obtinguda d'acord amb els criteris de valoració i la metodologia que es descriu a la base 8, en funció de les disponibilitats pressupostàries de la convocatòria.
4.9 En cap cas l'import dels ajuts concedits a una entitat beneficiària per al desenvolupament d'un projecte concret no pot ser d'una quantia que, aïlladament o en concurrència amb subvencions, ajuts, ingressos o recursos procedents d'altres entitats, superi el cost de l'activitat que ha de desenvolupar l'entitat beneficiària.
4.10 La dotació inicial es pot ampliar en funció de les disponibilitats de fons mitjançant una resolució del director o directora del Servei Català de la Salut.
L'ampliació de fons assignats a la convocatòria en cap cas pot suposar un increment del cofinançament per sobre del 50% de la despesa elegible.
5.1 Es consideren despeses subvencionables, i per tant elegibles, les que, d'acord amb els criteris establerts en aquestes bases, estiguin relacionades directament amb l'execució del projecte de compra pública d'innovació que compleixin el conjunt de requisits previstos, s'hagin compromès en el període d'execució determinat i en relació amb les quals s'hagi acreditat el pagament en el moment de justificació de la destinació de l'ajut.
Les despeses han de ser identificables, controlables i subjectes als preus de mercat.
5.2 També són elegibles els costos associats a la preparació, coordinació i seguiment de la licitació pública de la compra pública d'innovació subvencionada.
No obstant això, no poden superar el 30% del cost elegible del projecte.
És a dir, el cost efectiu de la compra pública d'innovació (recerca, desenvolupament de prototip, execució del pilot, proves i procés d'estandardització) ha de ser com a mínim el 70% del cost elegible.
D'aquestes despeses de preparació, coordinació i seguiment de la licitació pública de la compra pública d'innovació subvencionada, un import mínim del 40% ha de correspondre a despeses directes, i es permet, per tant, l'encàrrec a tercers fins a un màxim del 60% tot tenint en consideració l'establert en la base 5.4.2.
5.3 No és elegible la despesa realitzada amb anterioritat a l'endemà de la publicació de la convocatòria al Diari Oficial de la Generalitat de Catalunya.
5.4 Es consideren subvencionables les despeses associades a la preparació, coordinació i seguiment de la licitació pública i dels contractes resultants de la compra pública d'innovació, tenint en compte allò establert en l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional per al període 2014-2020, següents:
5.4.1 Despeses de personal contractat o de nova contractació, en la mesura que estiguin dedicats al projecte.
Per a l'elegibilitat d'aquest tipus de despeses s'han de tenir en compte les consideracions següents:
-Cal incloure en la sol·licitud la relació de perfils, les funcions i especificar quantitativament i qualitativament quina és la dedicació a les diferents activitats del projecte.
-Per al personal de nova contractació específicament vinculat al projecte, la selecció de personal ha de respectar la normativa pròpia de la persona beneficiària i, en tot cas, els principis de concurrència, idoneïtat i publicitat.
-Per al personal de nova contractació, el finançament del PO FEDER Catalunya 2014-2020 s'ha de fer constar en el contracte.
-En el cas de personal ja contractat, cal que l'entitat beneficiària emeti un certificat d'assignació del treballador o treballadora al projecte, i també que li ho comuniqui a través d'una addenda al contracte o document equivalent, en què s'indiqui que, des de l'inici de l'assignació, les despeses són objecte de finançament del PO FEDER Catalunya 2014-2020 i s'especifiqui el sistema de control establert per a la comprovació d'aquesta dedicació.
Aquesta adscripció i la dedicació corresponent han de ser compatibles amb el contingut de les tasques pròpies del personal afectat, d'acord amb l'instrument jurídic que el vincula a l'entitat beneficiària.
-Per al personal ja contractat, es pot imputar una dedicació màxima del 75% de la seva jornada laboral.
Només es pot imputar el 100% de dedicació per al personal de nova contractació en obra i servei exclusivament per al projecte.
-La despesa de personal elegible no pot incórrer en doble finançament, d'acord amb el que disposa l'article 19.3 de la Llei 38/2003, de 17 de novembre, general de subvencions.
Només poden ser subvencionables aquelles despeses de personal relacionat amb activitats que l'entitat no portaria a terme si no es dugués a terme el projecte en qüestió.
-El cost/hora del personal es calcula en funció del cost salarial, la Seguretat Social a càrrec de l'entitat i les hores anuals.
-Es considera cost salarial el salari base brut; aquest inclou les pagues extraordinàries, més els complements salarials que es trobin fixats al conveni col·lectiu d'aplicació o al contracte de la persona treballadora (llevat de les hores extraordinàries i els pagaments per benefici).
La resta de conceptes que integren la nòmina no són subvencionables tal com s'esmenta més endavant.
-El cost/hora així obtingut, multiplicat pel total d'hores justificades en la temporalització horària per tasca i persona treballadora, permet calcular les despeses imputables de personal propi.
-Els contractes de formació i/o pràctiques i el personal directiu de les entitats.
-Les despeses salarials i de Seguretat Social de la persona treballadora durant els períodes de baixa laboral, tant si és per malaltia o accident comú com per malaltia o accident professional o per maternitat o paternitat.
En qualsevol cas, són subvencionables les despeses de la persona que el substitueixi, però no les de la persona treballadora de baixa.
-Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció, excepte les que s'estableixen en el punt 5.4.5; les indemnitzacions per mort i els trasllats corresponents; les indemnitzacions per suspensions, acomiadaments, cessaments o acabaments de contracte; les percepcions per matrimoni.
-Els complements o plusos salarials no són subvencionables, excepte per antiguitat, coneixements especials i complements de lloc, sempre que es trobin fixats en el conveni col·lectiu o en el contracte de la persona treballadora.
5.4.2 Despeses de col·laboracions externes amb independència de la forma jurídica del col·laborador relacionades amb:
a) Despeses d'investigació o desenvolupament tecnològic contractual.
b) Contractació externa per a tasques d'enginyeria o disseny.
No es consideren elegibles les despeses relacionades amb funcions de consultoria de suport a la gestió, preparació, coordinació i seguiment de projectes vinculades amb tasques d'oficina tècnica.
5.4.3 Despeses de compra, lísing, rèntings o lloguer d'actius d'equipament i instrumental mèdic o quirúrgic, en la mesura i durant el període en què s'utilitzin per al projecte.
En el cas que aquests elements no s'utilitzin en tota la seva vida útil per al projecte, únicament es consideren subvencionables les despeses d'amortització corresponents a la durada del projecte, calculades d'acord amb els principis comptables generalment acceptats.
En aquest àmbit, s'hi inclouen:
a) Equipaments i instrumental mèdic o quirúrgic, i productes sanitaris que tinguin la naturalesa de dispositius mèdics, i que siguin necessaris per al desenvolupament del projecte i/o per a la posada en marxa dels actius, en la mesura que s'incorporin al seu cost d'adquisició.
b) Actius generats com a conseqüència del projecte o fets a mida per al projecte com ara pròtesis, implants quirúrgics, dispositius mèdics, motlles i utillatges, prototips, creació de plataformes de bases de dades i sistemes d'informació relacionats directament amb el projecte.
c) Actius intangibles com ara llicències de programari, patents adquirides o obtingudes per llicència de fonts externes en condicions de plena competència.
Es considera com a cost subvencionable el cost anual de llicència.
d) Instal·lacions d'investigació o assaig necessàries per al projecte.
No s'admeten com a subvencionables les amortitzacions d'elements l'adquisició dels quals hagi estat subvencionada prèviament.
Els elements de segona mà poden ser subvencionables sempre que compleixin els requisits següents:
-Que consti en l'expedient de subvenció (vegeu la base 27) una declaració del venedor sobre l'origen dels béns i sobre el fet que aquests béns no han estat objecte de cap subvenció nacional o comunitària.
-Que el preu no sigui superior al valor de mercat de referència ni al cost dels béns nous similars, i aquests punts s'han d'acreditar mitjançant una certificació de taxador independent.
Altres despeses directes vinculades exclusivament a les activitats del projecte relacionades amb productes sanitaris que tinguin la naturalesa de material inventariable o fungible, components, subministres i productes equivalents, que es requereixen directament per al projecte.
5.4.5 Despeses directes de formació, difusió i comunicació vinculades inequívocament al projecte, incloent les despeses de dietes, allotjament i trasllat.
5.4.6 Despeses indirectes: es pot imputar en concepte de despesa indirecta un 15% de les despeses directes de personal subvencionables definides a la base 5.4.1, sense necessitat de justificació, d'acord amb el que especifica l'article 68.1 lletra b) del Reglament (UE) núm. 1303/2013.
Es consideren subvencionables les despeses associades de forma directa a la contraprestació dels contractes resultants de la licitació pública de la compra pública d'innovació objecte de l'ajut.
5.6 No es consideren subvencionables les despeses següents:
-Interessos, recàrrecs i sancions administratives i penals.
Despeses de procediments legals i judicials.
-Impostos indirectes o altres impostos quan siguin susceptibles de recuperació o compensació, i els impostos personals sobre la renda.
-Comissions i pèrdues de canvi i altres despeses purament financeres, com ara comissions per manteniment de comptes o transferències, així com els interessos deutors de comptes bancaris.
-Despeses justificades amb factures de data anterior o posterior a l'inici o finalització de l'actuació atorgada.
-Les despeses vinculades a la preparació del dossier tècnic i administratiu per a la sol·licitud de l'ajut, tant les de col·laboració com les hores de seguiment de visites tècniques per part de l'Administració i, en general, qualsevol despesa de gestió de la sol·licitud.
-La construcció, compra o lloguer dels espais habituals on es dugui a terme el projecte de la infraestructura tecnològica.
-Les facturacions entre empreses o entitats participants en un mateix projecte.
5.7 Quan l'import de la despesa subvencionable sigui igual o superior a les quanties establertes pel Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, per al contracte menor, i en els casos d'entitats vinculades al SISCAT el règim jurídic de les quals no impliqui que la seva contractació hagi de regular-se a partir de normativa de contractes dels sector públic, els beneficiaris s'han d'acollir als principis que estableix l'article 1 del Text refós de la Llei de contractes del sector públic d'acord amb el que estableix la base 6.2.
No obstant això, en el cas que les instruccions internes de contractació en aplicació dels principis esmentats prevegin uns imports superiors als dels contractes menors establerts en el Text refós de la Llei de contractes del sector públic, el beneficiari ha de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seves característiques especials no hi hagi al mercat un nombre suficient d'entitats que les duguin a terme, les prestin o els subministrin.
No eximeix de l'obligació de les tres ofertes el fet de disposar de proveïdors homologats, el fet que es tracti de proveïdors habituals o la proximitat del proveïdor a l'entitat sol·licitant.
L'elecció entre les ofertes presentades, que s'han d'aportar en la justificació, o, si s'escau, en la sol·licitud de subvenció, s'ha de dur a terme d'acord amb criteris de qualitat i preu, i se n'ha de justificar i motivar expressament l'elecció en un document.
En tot cas, el beneficiari ha de garantir que els continguts o serveis són adquirits a preu del mercat de referència.
5.8 Altres condicionants per a la consideració de la despesa com a subvencionable:
Les despeses subvencionables han de complir els criteris d'elegibilitat d'acord amb l'Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional per al període 2014-2020, l'article 65 del Reglament (UE) núm. 1303/2013 i el que disposa l'article 124 d'acord amb les instruccions de l'annex XIII del Reglament (UE) núm. 1303/2013.
Les despeses en què el proveïdor i el beneficiari tinguin vinculació no s'han de considerar subvencionables, excepte que s'obtingui una autorització prèvia de l'òrgan concedent, que en aquestes convocatòries és el Servei Català de la Salut, i que la contractació es dugui a terme d'acord amb les condicions normals de mercat.
Es considera que dues entitats i/o empreses tenen vinculació si incorren en algun dels supòsits que estableix l'apartat 2 de l'article 68 del Reglament de la Llei general de subvencions (Reial decret 887/2006, de 21 de juliol).
En cap cas es poden admetre com a subvencionables les despeses en què el proveïdor i el sol·licitant incorrin en algun dels supòsits següents de relació:
-Dues entitats que pertanyin a un grup.
Existeix grup quan una entitat tingui o pugui tenir el control d'una altra o unes altres segons els criteris que estableix l'article 42 del Codi de comerç, amb independència de la seva residència i de l'obligació de formular comptes anuals consolidats.
-Una entitat i els socis o partícips d'una altra entitat, quan ambdues entitats pertanyin a un grup.
-Una entitat i una altra entitat participada per la primera directament o indirectament en, almenys, el 25 per cent del capital social o dels fons propis.
6.1 Els projectes es poden estructurar en fases independents vinculades entre si, i cadascuna associada a l'assoliment de fites prefixades.
En aquest cas, l'acreditació del compliment d'aquestes fites pot repercutir en el pagament del cofinançament de forma ajustada a l'execució progressiva del projecte, amb el benentès que se superin els tràmits de justificació aplicables.
Per fer-ho possible, s'ha de requerir que cadascuna d'aquestes fases faciliti per si mateixa el compliment de la finalitat de la subvenció de forma independent.
6.2 De conformitat amb els condicionants i requisits fixats a la base 1, els projectes han d'articular-se a partir de procediments de compra pública d'innovació subjectes a la normativa de contractació pública a càrrec de les entitats beneficiàries, segons les condicions predicables de cada tipus de licitació en concret.
Per als casos d'entitats vinculades al SISCAT el règim jurídic de les quals no impliqui que la seva contractació hagi de regular-se a partir de normativa de contractes del sector públic, cal presentar, juntament amb la sol·licitud de subvenció, un document amb les instruccions internes de contractació de l'entitat aprovat per l'òrgan competent en què es detallin els procediments per garantir el desplegament correcte dels principis comunitaris de contractació pública, amb el compliment corresponent dels principis que estableix l'article 1 del Text refós de la Llei de contractes del sector públic.
En les fases relatives a la verificació de la sol·licitud, la justificació i el control, es valora tant la idoneïtat de la solució proposada com la seva execució pràctica.
Per a l'aplicació d'aquesta previsió, s'han de seguir les pautes següents:
-Si l'òrgan d'instrucció considera que el projecte no ofereix una garantia suficient per al compliment de la normativa de contractació pública, es produeix la inadmissió de la sol·licitud.
-Si el projecte resulta seleccionat i en fase de justificació no s'acredita la correcta execució de les previsions relatives a la contractació en els termes previstos al mateix projecte i d'acord amb la normativa de contractació pública, es poden produir correccions financeres i, si escau, la revocació de la subvenció.
-Les entitats interessades, tant en fase de sol·licitud com en fase d'execució, poden realitzar consultes tècniques d'interpretació d'aquestes bases a l'Agència de Qualitat i Avaluació Sanitàries de Catalunya (AQuAS), amb el benentès que AQuAS pot elevar les consultes pertinents als òrgans de l'Administració de la Generalitat amb el coneixement adequat per resoldre les qüestions plantejades.
Procediment per a la presentació de sol·licituds de subvenció per a projectes de compra pública d'innovació
7.1 Les entitats interessades han de presentar, dins el termini que estableixi la convocatòria pública, una sol·licitud de subvenció per participar-hi per a cada projecte que vulguin sotmetre a concurs.
La presentació implica l'acceptació d'aquestes bases com a procediment regulador de la convocatòria amb el règim jurídic que s'hi estableix.
Les persones físiques amb capacitat de representació i signatura de l'entitat que presenta la sol·licitud s'han d'autenticar a través dels sistemes de signatura electrònica admesos per la Seu electrònica, per a tràmits de nivell mitjà, d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica).
Aquesta autenticació s'ha d'aplicar a la resta de tramitacions associades al procediment de concessió i justificació de les subvencions.
7.2 L'entitat sol·licitant (en els casos de modalitat col·laborativa, correspon a l'entitat coordinadora del projecte) ha de presentar la sol·licitud de programació de la compra pública d'innovació al PO FEDER Catalunya 2014-2020 a través de l'aplicació informàtica SIFECAT 1420, sistema integrat de gestió de fons del PO FEDER Catalunya 2014-2020 de la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda, accessible a l'adreça electrònica següent: https://aplicacions.economia.gencat.cat/sifecat1420.
D'acord amb l'article 41 de la Llei 26/2010, del 3 d'agost, de règim jurídic i de procediment de les administracions públiques de Catalunya, el sistema informàtic SIFECAT 1420 es pot interrompre per motius justificats de caràcter tècnic, operatiu o relatius al manteniment.
La interrupció s'ha d'anunciar als usuaris i a la Seu electrònica amb la màxima antelació possible, i indicar el sistema alternatiu de registre que es pot utilitzar mentre duri la interrupció.
En aquest cas, es preveuria una ampliació de termini de presentació de sol·licituds.
7.3 La sol·licitud comprèn el lliurament de la documentació següent:
a) Documentació administrativa i declaracions responsables que acreditin el compliment dels requeriments expressats a la base 3 del sol·licitant o de les entitats que conformen els projectes col·laboratius, incloent l'acreditació de la competència de l'òrgan que efectuï la sol·licitud per representar l'entitat.
b) En el cas dels projectes col·laboratius, indicació de quina és l'entitat coordinadora.
c) Memòria tècnica que descrigui la funcionalitat del projecte, l'impacte de la innovació, la qualitat en la gestió del projecte i en la gestió del risc del projecte, la viabilitat tècnica i la viabilitat economicofinancera.
S'hi ha d'incloure un pressupost complet i detallat respecte del projecte pel qual se sol·licita la subvenció, en el qual figurin totes les despeses i els ingressos previstos, la quantia de l'ajut que se sol·licita i el detall del conjunt de les fonts de finançament.
En el cas que s'hagin sol·licitat altres subvencions per a l'execució del projecte pel qual se sol·licita la subvenció, cal indicar-ho (vegeu l'annex 1 d'aquesta Ordre per conèixer el detall i la forma de presentació).
d) Declaració del compromís d'iniciar la licitació del projecte de compra pública d'innovació per la quantitat establerta en la proposta econòmica de conformitat amb la normativa de contractació pública vigent, signada digitalment pel representant legal de l'entitat sol·licitant o de les entitats que conformen els projectes col·laboratius.
e) Documentació justificativa de l'encaix en les polítiques públiques de la RIS3CAT, el Programa de CPI de la RIS3CAT i el Pla de salut de Catalunya2016-2020.
f) Documentació justificativa de l'encaix en els eixos i prioritats del PO FEDER Catalunya 2014-2020.
7.4 La presentació de la sol·licitud implica de forma automàtica que l'entitat sol·licitant autoritza el Servei Català de la Salut a practicar d'ofici les comprovacions telemàtiques necessàries en relació amb el compliment de les obligacions tributàries, amb la Seguretat Social i altres dades que constin en la sol·licitud, així com a sol·licitar la documentació complementària que es pugui requerir per fer les comprovacions pertinents.
En el cas de la modalitat col·laborativa, l'autorització engloba totes les entitats participants que aspirin a ser beneficiàries d'una subvenció.
7.5 La documentació s'ha de presentar segons consta en el model establert en l'annex 1 d'aquesta Ordre, a través de l'ús de l'aplicació informàtica a què es refereix la base 7.2.
7.6 Si la sol·licitud no reunís els requisits establerts, s'ha de requerir a l'entitat sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
7.7 La falsedat de les declaracions responsables o l'omissió de caràcter essencial en qualsevol dada o document preceptiu que acompanyi la sol·licitud, deixen sense efecte aquest tràmit des del moment en què es coneguin els defectes o omissions i prèvia audiència a l'entitat interessada.
En conseqüència, comporten la inadmissió de la sol·licitud de subvenció, sense perjudici que puguin donar lloc al procediment de revocació de la subvenció si es coneixen amb posterioritat a la concessió.
Criteris d'elegibilitat i valoració
8.1 Els criteris d'elegibilitat s'emmarquen dins del Pla de salut de Catalunya del període 2016-2020, aprovat pel Govern el 17 de juliol del 2016 i presentat al Parlament el 21 de juliol de 2016.
Les propostes han d'enquibir-se dins d'alguna de les seves línies estratègiques i/o àrees prioritàries.
8.2 Els criteris de valoració s'agrupen en dos dominis: impacte i excel·lència.
a) En el domini de l'impacte, s'hi inclouen els criteris per prioritzar els projectes que, d'acord amb la RIS3CAT i el Programa de CPI de la RIS3CAT:
-Desenvolupin productes o serveis que millorin la seguretat dels professionals i dels pacients.
-Generin beneficis socials a Catalunya amb una obertura territorial àmplia.
-Iniciïn o promoguin noves fases en la cadena des de la investigació fins a la innovació i posada al mercat de nous desenvolupaments.
-Tinguin un impacte rellevant en la millora de l'eficàcia i efectivitat dels serveis de salut de Catalunya.
b) En el domini de l'excel·lència, s'hi inclouen els criteris per prioritzar els projectes que, d'acord amb la RIS3CAT i el Programa de CPI de la RIS3CAT:
-Siguin viables tècnicament des del punt de vista de la gestió del projecte i de la gestió dels seus riscos.
-Tinguin impacte socioeconòmic i rellevant en la millora de l'eficàcia i l'eficiència de la despesa pública.
8.2.1 Els criteris de valoració i de ponderació de les sol·licituds que es presentin per a la concessió d'aquests ajuts són els següents:
Millora de la seguretat del pacient i del personal sanitari
Millora de l'eficàcia i l'efectivitat
Anàlisi de l'estat de la tecnologia ( state of the art ) i grau d'innovació
Escalabilitat dels beneficis socials
Anàlisi de l'impacte socioeconòmic i de la millora de la despesa pública
Estructura financera dels costos de R+D+I i pla de finançament
8.2.2 La puntuació mínima exigida en cada domini de valoració és de 30 punts.
Addicionalment s'exigeix que la puntuació obtinguda sumant els criteris d'eficàcia i efectivitat, estat de la tecnologia ( state of the art ) i escalabilitat suposi més del 60% de la puntuació del domini d'impacte i que la puntuació obtinguda sumant els criteris de qualitat de gestió de riscos i anàlisi de l'impacte socioeconòmic i de la millora de la despesa pública suposi un mínim del 50% de la puntuació del domini d'excel·lència.
8.2.3 Descripció dels criteris d'avaluació
-Millora de la seguretat del pacient i del personal sanitari
Es valora la millora del perfil de seguretat en comparació a la pràctica clínica habitual en relació amb els efectes adversos, complicacions derivades directament de les intervencions i dels procediments concomitants; es valora la millora del risc per al personal sanitari en comparació a la pràctica clínica habitual en relació amb els riscos o danys soferts pel personal sanitari en la pràctica clínica habitual.
-Millora de l'eficàcia i l'efectivitat
Es valora la millora dels resultats clínics esperats en comparació a la pràctica clínica habitual en relació amb l'eficàcia, efectivitat, millora de les condicions de salut, mortalitat, morbiditat, qualitat de vida, simptomatologia, tolerabilitat, comoditat d'ús, satisfacció, reducció dels reingressos, etc. Es té en compte també l'increment d'efectivitat atribuïda a una millora en la pràctica professional: facilitat de l'aplicació, comoditat d'ús, reducció d'experiència i corba d'aprenentatge, etc.
-Anàlisi de l'estat de la tecnologia ( state of the art ) i grau d'innovació
S'avalua l'anàlisi fet de les solucions existents per a les necessitats i els objectius del projecte de compra pública d'innovació, per garantir que la solució que es vol licitar vagi més enllà del l'estat de la tecnologia ( state of the art ) actual i el projecte; per tant, es valora que el projecte estigui vinculat amb un grau d'innovació rellevant.
En concret, s'avalua com el plantejament tècnic per a l'abordatge del projecte va més enllà de l'estat de la tecnologia ( state of the art ) actual (incloent conceptes, estratègies, metodologies, eines o tecnologies noves, progressos respecte a les estratègies genèriques, sistemes intel·ligents, sistemes segurs, sistemes estàndards i sistemes interoperables) i com els serveis de recerca i/o desenvolupament s'ajusten a la definició continguda en l'article 2, punt 22, de la Directiva 2014/24/UE i en la norma pràctica del Manual de Frascati de l'OCDE, edició 2002 (vegeu la referència detallada en l'annex 1 d'aquestes bases).
-Escalabilitat dels beneficis socials
S'avalua el potencial del plantejament tècnic proposat per abordar reptes futurs i/o més amplis a l'àrea d'interès del projecte i per avançar en la provisió dels serveis sanitaris públics amb una extensió del projecte a tota la xarxa SISCAT, amb el mateix cas de negoci, reforçant el del projecte o incloent-hi de nous.
S'atorguen 10 punts com a puntuació de partida en aquest criteri de valoració als projectes col·laboratius amb participació de tres o més entitats, pel fet de demostrar l'escalabilitat des de l'inici.
S'avaluen els aspectes de qualitat del disseny del plantejament tècnic per a l'abordatge del projecte, amb especial referència a la planificació del treball; com es durà la gestió dels canvis en el projecte quan aquests no suposin un risc en la consecució del projecte; els recursos personals i materials necessaris, incloent-hi la capacitat operacional; el procés de qualitat durant les proves de desenvolupament, i l'estratègia per a la prova de concepte, tenint en compte la sensibilitat transcultural dels diferents agents participants.
També s'avalua l'existència i la viabilitat d'un pla concret i raonable per al desenvolupament d'una solució de treball operativa, d'un pla de proves de la solució i del pla per completar la implantació en el termini previst així com d'un pla per a la gestió del canvi en les organitzacions implicades.
--Qualitat en la gestió del risc
S'avalua la viabilitat del plantejament tècnic proposat per satisfer les necessitats del projecte i per assolir el seu abast davant dels possibles riscos que poden comprometre'n la consecució.
S'avaluen els aspectes de qualitat del disseny del plantejament tècnic per a l'abordatge del projecte en referència a la identificació i la gestió de riscos (riscos normatius, protecció de dades, etc.).
S'avalua la identificació detallada dels riscos (tècnics, comercials i d'altres) per a l'èxit del projecte, i les accions per a la gestió eficient.
També s'avalua la identificació detallada dels elements de gestió que minimitzin dels riscos tècnics (p. ex.: qualitat de la tecnologia, cobertura de la funcionalitat, escalabilitat, manteniment, internacionalització, adaptabilitat), validesa (p. ex.: flux de procés, flux de dades) i seguretat (p. ex.: compliment de la governança de la informació, etc.).
S'avaluen dos aspectes per valorar la viabilitat financera i la millora de l'eficiència
--Anàlisi de l'impacte socioeconòmic i de la millora de la despesa pública:
---Anàlisi de la identificació del mercat (p. ex.: pla de negoci i oportunitat de mercat, anàlisi de cost-benefici des de la perspectiva dels proveïdors sanitaris, anàlisi del retorn de la inversió).
---Possibles costos d'explotació (p. ex.: estratègia de protecció de les solucions tecnològiques resultants, dependències de tercers, patents, llicències, cost de manteniment, internacionalització, cost de control de qualitat).
---Fins a quin punt el pla de negoci es basa en una anàlisi realista d'oportunitats d'explotació i de costos.
---Anàlisi de la viabilitat futura del projecte envers la millora de l'eficiència (p. ex.: en forma d'estalvis futurs, adequació de les estructures i dels professionals implicats, etc.).
--Anàlisi de l'estructura financera dels costos de l'activitat de recerca i/o el desenvolupament realitzats durant el projecte:
El nivell de versemblança de l'anàlisi de l'estructura de costos de la investigació i/o el desenvolupament i la comparació de les assignacions dels diferents tipus de despeses i inversions (p. ex.: comparar el percentatge dels costos de recursos humans amb el percentatge de les despeses de subcontractació o comparar el percentatge dels costos directes totals amb els costos indirectes o comparar el percentatge de les despeses totals amb el percentatge d'inversions) i del pla de finançament proposat.
La puntuació de cada sol·licitud és el resultat de sumar els criteris de valoració anteriors ponderats segons els percentatges següents:
La proposta presentada no compleix els requeriments exigits per aquest criteri o els compleix en menys del 33%.
La proposta presentada compleix en més del 33% i en menys del 66% els requeriments exigits per aquest criteri.
La proposta presentada compleix en més del 66% i en menys del 90% els requeriments exigits per aquest criteri.
La proposta presentada compleix en més del 90% els requeriments exigits per aquest criteri.
8.2.5 Es deixarà constància en l'expedient dels aspectes concrets que s'han valorat en l'aplicació de cada criteri i de la relació entre la puntuació obtinguda i l'import de la subvenció.
Òrgan instructor i comissió tècnica d'avaluació
9.1 L'òrgan d'instrucció d'aquest procediment és l'Àrea d'Atenció Sanitària del Servei Català de la Salut.
Li corresponen les tasques de comprovació dels requisits i del conjunt de condicions predicables de les entitats sol·licitants i la realització de totes les gestions que se'n puguin desprendre.
També se li atribueix la comprovació i la verificació de l'admissibilitat de les sol·licituds en els termes previstos a la base 7.
Posteriorment, li correspondrà l'acreditació del compliment dels objectius de la subvenció pel que fa a cada projecte.
Les tasques de comprovació de la justificació presentada per cadascuna de les entitats beneficiàries després de l'execució de les activitats subvencionades, a les quals es fa referència en la base 15, li corresponen a la Direcció General de Promoció Econòmica, Competència i Regulació del Departament de la Vicepresidència, d'Economia i Hisenda.
9.2 Es designa l'Agència de Qualitat i Avaluació Sanitàries de Catalunya (AQuAS) com a entitat que reuneix el coneixement especialitzat en matèria d'innovació en salut, per exercir les funcions d'assessorament tècnic a l'òrgan d'instrucció en tot allò que pugui requerir.
L'AQuAS també actua com a òrgan especialitzat encarregat de la difusió de la informació de la convocatòria així com de la resolució de dubtes i qüestions relacionades amb la interpretació de les bases que puguin tenir les entitats aspirants i/o beneficiàries de les subvencions.
9.3 Es constitueix una comissió tècnica d'avaluació responsable d'elaborar els informes individuals de valoració per a cadascuna de les propostes presentades, les sol·licituds de les quals hagin estat admeses per l'òrgan d'instrucció.
En aquests informes s'han de fer constar les puntuacions obtingudes per cadascun dels projectes presentats, i reflectir els punts atorgats a cada criteri i la seva explicació motivada, amb les observacions efectuades que corresponguin, atenent els criteris de valoració de les bases.
A partir d'aquests informes individuals s'elaborarà una llista amb la prelació d'entitats per ordre de puntuació seleccionades com a candidates a esdevenir les beneficiàries de les subvencions amb els imports que els correspondria percebre.
Hi ha de figurar la despesa elegible del projecte i la subvenció que es proposa assignar així com el cofinançament i la corresponent motivació en cas que l'import sigui inferior al sol·licitat.
Correlativament, s'elaborarà una altra llista per ordre de puntuació de les entitats que, tot i ser admeses i haver superat els llindars mínims, no resultin seleccionades per esdevenir beneficiàries, així com de la resta d'entitats que no hagin assolit la puntuació mínima.
9.4 La Comissió Tècnica d'Avaluació ha d'estar integrada com a mínim per set membres fixos: tres designats pel Servei Català de la Salut, un dels quals actuant com a president o presidenta i un altre, com a secretari o secretària; dos de l'AQUAS; un de la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda, i un nomenat pel Comitè de la RIS3CAT.
El seu règim de funcionament és el previst en termes generals per als òrgans col·legiats de conformitat amb la normativa administrativa vigent.
Sens perjudici de l'anterior, la seva composició es pot ampliar mitjançant una previsió específica al respecte que s'ha d'incloure en l'instrument regulador de la convocatòria de les subvencions, en què també, si es considera convenient, es poden incloure especificacions quant als criteris de funcionament sempre que no resultin contradictòries amb aquestes bases.
La suplència de la presidència ha de ser exercida pel o per la vocal representant del CatSalut que no exerceixi de secretari o secretària.
Aquesta Comissió pot decidir rebre assistència d'experts externs per recollir opinions sobre la qualitat cientificotècnica de les propostes, que poden assistir a les reunions amb veu, però sense vot.
10.1 L'òrgan d'instrucció del procediment és l'encarregat de la verificació dels requisits administratius dels beneficiaris (base 3) i la resta d'elements que calgui incorporar en el moment de la sol·licitud.
Aquesta tasca de control preliminar també inclou la verificació de la predisposició de la sol·licitud i del conjunt de documentació al compliment del conjunt de condicions de contingut, procedimentals i d'alineament amb la planificació que s'estableixen a la base 1.2.
Un cop s'hagin realitzat aquestes comprovacions inicials, s'emet un certificat previ d'elegibilitat per a cada sol·licitud.
Aquesta gestió permet iniciar el procediment de valoració exhaustiu dels projectes que hagin superat aquest tràmit.
10.2 Sens perjudici del que disposa la base 7.6, l'òrgan instructor pot requerir a les entitats participants, en qualsevol moment de la instrucció i la tramitació de les subvencions, l'aportació de la documentació que consideri necessària per tal d'acreditar la concurrència dels requisits previstos en aquestes bases reguladores, en el termini de deu dies i amb la indicació que, si no ho fan, es considera que desisteixen, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques.
10.3 Les propostes que, tot i haver procedit d'acord amb la base 10.2, no reuneixin les condicions objectives per assolir el certificat previ d'elegibilitat seran excloses de la convocatòria.
L'òrgan d'instrucció ha de comunicar aquest fet a les entitats interessades amb l'explicitació dels motius que justifiquen l'exclusió mitjançant una notificació amb aquest objecte.
10.4 Les sol·licituds admeses s'han de sotmetre al contrast segons els criteris de valoració previstos en la base 8 i al procediment de selecció subsegüent.
11.1 El procediment de selecció dels ajuts regulats en aquestes bases es tramita en règim de concurrència competitiva, d'acord amb els principis establerts a l'article 8.3 de la Llei 38/2003, general de subvencions, mitjançant l'avaluació de les sol·licituds en funció dels criteris de valoració referits a la base 8 i la disponibilitat de fons.
11.2 La Comissió Tècnica d'Avaluació ha d'assignar la puntuació d'acord amb els criteris de valoració de la base 8.2 als projectes que disposin del certificat previ d'elegibilitat en els termes que estableix la base 10, i ha d'aplicar la sistemàtica que es preveu a la base 9.3.
11.3 Per tal d'assegurar que el procediment de selecció aplicat per la Comissió Tècnica d'Avaluació s'ha dut a terme d'acord amb el que disposa l'article 125.3 del Reglament (UE) núm. 1303/2013 del Parlament Europeu i del Consell, de 17 de desembre de 2013, la Direcció General de Promoció Econòmica, Competència i Regulació efectua una revisió del procediment seguit d'acord amb el Manual de procediments de la Generalitat de Catalunya del PO FEDER Catalunya 2014-2020, i emet un informe de conformitat del procediment de selecció, un cop n'hagi comprovat l'adequació.
Amb anterioritat a l'emissió de l'informe esmentat de conformitat, aquesta Direcció General pot instar l'aplicació de les mesures correctores adequades a la Comissió, en el supòsit que s'escaiguin.
Un cop disposi de l'informe de conformitat emès per la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda i tenint-ne en compte les conclusions, la Comissió Tècnica d'Avaluació ha d'aixecar acta amb el detall dels resultats de cada projecte elegible.
11.4 Correspon a l'òrgan d'instrucció l'elaboració de la proposta de resolució de concessió de les subvencions, a partir de l'acta de la Comissió Tècnica d'Avaluació descrita en la base 11.3.
Es concediran els ajuts als projectes que obtinguin més puntuació fins exhaurir la disponibilitat pressupostària de cada convocatòria.
No obstant això, les propostes que no aconsegueixin la puntuació mínima exigida en la valoració segons els barems descrits en la base 8.2, que s'estima el llindar imprescindible per tal de considerar un projecte com a mereixedor d'una subvenció de les regulades per aquestes bases, seran automàticament desestimades malgrat que hi hagués pressupost disponible per atendre-les.
11.5 Per a l'elaboració d'aquesta proposta, l'òrgan instructor pot efectuar les consultes que estimi convenients tant als òrgans previstos expressament al procediment establert com a qualsevol altra instància especialitzada que estimi convenient.
11.6 Aquesta proposta ha de contenir la llista d'entitats proposades per ser beneficiàries del cofinançament objecte de subvenció a càrrec del PO FEDER Catalunya 2014-2020, amb la indicació concreta de l'ajut assignat i, si escau, de les despeses no acceptades.
També ha d'incloure la relació de sol·licituds desestimades amb la motivació que ho justifiqui.
En la proposta han de figurar, com a mínim i a banda dels anteriors conceptes, els continguts següents:
-Identificació de les entitats beneficiàries per a cada projecte.
-Import de l'ajut i el percentatge subvencionat del pressupost de l'activitat.
-Condicions i terminis d'execució per a la realització de l'actuació objecte d'ajut i, si s'escau, de les despeses no acceptades.
-Termini de justificació dels projectes.
-Identificació de les sol·licituds de subvenció desestimades amb la motivació corresponent.
11.7 En cas que no existeixi pressupost suficient per atorgar la concessió de l'ajut a dos o més projectes que en fase de valoració hagin quedat empatats sense opció que accedeixin per igual a la subvenció, a causa que altres projectes amb millor puntuació hagin absorbit el pressupost previst, ha de regir el sistema de desempat següent:
-Les propostes empatades són classificades d'acord amb el criteri d'efectivitat descrit a la base 8.
En cas que, igualment, les propostes amb la màxima puntuació segueixin igualades a punts, aquestes són classificades d'acord amb el criteri de qualitat en la gestió de riscos.
-En cas d'empats successius es classifiquen d'acord amb els criteris d'anàlisi de la identificació del mercat i dels costos d'explotació, escalabilitat, estat de la tecnologia ( state of the art ), seguretat del pacient i del personal sanitari, estructura financera dels costos de R+D+I i pla de finançament i qualitat de gestió, respectivament.
-En cas que, igualment, dues o més propostes segueixin igualades a punts, les subvencions s'han de repartir d'acord amb el romanent disponible i de forma proporcional al cost elegible dels projectes empatats.
Procediment de concessió: resolució, notificació i publicitat
12.1 La resolució de concessió correspon al director o la directora del Servei Català de la Salut d'acord amb la proposta de resolució de concessió emesa per l'òrgan d'instrucció segons la base 11.4.
En la resolució han de figurar com a mínim la totalitat de conceptes establerts a la base 11.6.
12.2 El termini màxim per emetre la resolució de concessió i desestimació de les subvencions i per notificar-la és de sis mesos a comptar des de l'endemà de la publicació de la convocatòria de subvencions al DOGC.
Transcorregut aquest termini sense resolució expressa, l'ajut sol·licitat s'entén desestimat per silenci administratiu, d'acord amb el que estableix l'article 54.2.e de la Llei 26/2010, de 3 d'agost, de règim jurídic i de procediment de les administracions públiques de Catalunya.
12.3 El Servei Català de la Salut procedirà a la notificació de la resolució provisional de concessió i denegació de subvencions a l'entitat sol·licitant (o a l'entitat coordinadora en el cas de projectes col·laboratius), a través del mitjà que s'habiliti, i contra la qual els beneficiaris adjudicataris podran interposar al·legacions en el termini màxim de deu dies des de l'endemà de la data de notificació d'aquesta resolució provisional.
En el termini de quinze dies naturals, el Servei Català de la Salut notificarà la resolució definitiva.
12.4 D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Text refós de la Llei de finances públiques de Catalunya, es donarà publicitat a les resolucions atorgades per mitjà de la publicació al Portal de la transparència de la Generalitat de Catalunya, amb indicació de la convocatòria, el programa i el crèdit pressupostari al qual s'han imputat, el nom del beneficiari, la quantitat concedida i la finalitat o les finalitats de la subvenció, l'existència de finançament de la Unió Europea i, si és el cas, el percentatge d'ajut.
12.5 De la mateixa manera, es donarà publicitat dels atorgaments de tots els ajuts mitjançant la pàgina web del CatSalut ( http://catsalut.gencat.cat ) i el portal de la Transparència de la Generalitat.
12.6 Contra la resolució de concessió o de denegació dels ajuts es pot presentar recurs d'alçada davant el conseller o consellera de Salut en el termini d'un mes, a comptar des de l'endemà de la notificació, d'acord amb el que preveuen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2 d'octubre de 2015).
13.1 El pagament del cofinançament relatiu a l'execució dels projectes subvencionats amb càrrec al PO FEDER de Catalunya 2014-2020 es transferirà a les entitats beneficiàries en el moment que des del FEDER es posin a disposició de l'Administració de la Generalitat els fons previstos per a la convocatòria, sempre que s'hagi acreditat l'execució correcta de les actuacions a què corresponen i el compliment de la finalitat de la subvenció.
De la mateixa manera, i sens perjudici de l'anterior, es poden dur a terme justificacions parcials amb una periodicitat mínima de sis mesos d'acord amb el que s'estableix a la base 15.7.
13.2 El pagament dels ajuts es farà de manera individual als beneficiaris.
En el cas dels projectes col·laboratius, cadascun dels participants se'n considerarà beneficiari.
Revisió i variacions en la destinació de la subvenció
14.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos a les normes reguladores, podrà donar lloc a la modificació de la resolució de concessió en els termes establerts a la normativa reguladora de la subvenció.
Per causes degudament justificades, i amb la sol·licitud prèvia de l'entitat interessada, existeix la possibilitat de modificació de la resolució de concessió, sempre que no en resti afectada l'essència, en el cas d'alteració de les condicions que sobrevinguin a l'activitat objecte de subvenció i que siguin justificades abastament per l'entitat interessada abans del termini d'execució.
En el supòsit que l'entitat interessada presenti la sol·licitud esmentada, l'òrgan instructor analitzarà les causes que al·lega i, si s'escau, la direcció del Servei Català de la Salut proposarà la modificació de la resolució que emetrà el mateix òrgan que ha fet la resolució.
14.2 El beneficiari té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si escau, ha de ser expressament autoritzat pe l'òrgan concedent d'acord amb l'article 95.e) del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
El beneficiari ha de sol·licitar-ne la modificació abans que finalitzi el termini d'execució del projecte establert a la resolució de concessió de l'ajut.
El procediment per a la valoració d'aquesta sol·licitud és l'establert al paràgraf 3 de la base 14.1.
14.3 En tots els casos, caldrà un informe de l'òrgan instructor que certifiqui que el canvi no altera l'essència del projecte i manté la naturalesa de l'actuació subvencionada, així com que el projecte modificat per aquest canvi no hauria obtingut en la fase de selecció una puntuació inferior ni un import de subvenció inferior al concedit al projecte inicial.
14.4 Tractament de les modificacions
a) Modificacions dins dels projectes aprovats
Durant el desenvolupament del projecte es poden produir canvis en relació amb l'aprovat inicialment.
Aquests canvis reben el tractament següent:
Es permeten compensacions de fins a un 20% entre les diverses despeses subvencionables aprovades sense necessitat de modificar la resolució d'atorgament, sempre que aquestes compensacions no suposin una alteració de l'essència del projecte aprovat, i respecti en tot cas que el cost efectiu de la compra pública d'innovació (recerca, desenvolupament de prototip, execució del pilot, proves i procés d'estandardització) sigui de com a mínim el 70% d'acord amb l'establert a la base 5.2.
Aquestes modificacions s'han de comunicar mitjançant un escrit signat per qui exerceixi la representació legal del beneficiari del projecte i registrat al CatSalut amb anterioritat a la justificació del projecte o bé en el moment de la justificació, dins del document "Memòria justificativa de les desviacions entre l'actuació subvencionada i la inicialment subvencionada".
En ambdós casos el beneficiari o beneficiaris hauran d'argumentar els motius dels canvis i el CatSalut els acceptarà en funció de si alteren o no l'essència del projecte aprovat.
En el cas que durant el desenvolupament del projecte es produeixin canvis en la distribució de les despeses subvencionables que superin el 20%, cal que el beneficiari comuniqui aquesta modificació mitjançant un escrit signat per la persona que en sigui la representant legal i registrat al CatSalut abans de la data de finalització de l'actuació subvencionada que estableix la resolució d'atorgament de l'ajut en què s'argumenti el canvi.
El CatSalut avaluarà aquest tipus de modificacions en un òrgan col·legiat i comunicarà la decisió al beneficiari mitjançant una resolució de modificació.
No es podran aprovar si no existeix una comunicació del beneficiari prèvia a la justificació de la despesa afectada i a la data de finalització per realitzar l'actuació subvencionada.
En tots els casos, caldrà un informe tècnic de l'òrgan d'instrucció que certifiqui que el canvi no altera l'essència del projecte i manté la naturalesa de l'actuació subvencionada, així com que el projecte modificat per aquest canvi no hauria obtingut en la fase de selecció una puntuació inferior ni un import de subvenció inferior al concedit al projecte inicial.
b) S'acceptaran substitucions en els membres participants en un projecte col·laboratiu.
Aquest tipus de modificacions seran objecte d'avaluació per part del CatSalut a través d'un òrgan col·legiat format per representants del CatSalut i l'AQuAS, i es comunicarà la decisió al beneficiari mitjançant una resolució de modificació, sempre que:
Existeixi una sol·licitud de modificació per part de l'entitat que coordina el projecte registrat al CatSalut abans de la data de finalització de l'actuació subvencionada que argumenti la necessitat de la substitució.
El nou membre proposat compleixi tots els requisits establerts en aquestes bases per ser beneficiari i tingui la capacitat tècnica i financera per dur a terme el projecte assignat al membre al qual substitueix.
15.1 Les despeses que es justifiquin s'han d'haver executat d'acord amb la legislació de la UE aplicable als fons d'inversió i estructurals europeus.
15.2 Les entitats beneficiàries assumeixen l'obligació de realitzar les activitats objecte de subvenció en els termes que es desprenguin de la resolució de concessió, de forma coherent amb la seva sol·licitud, i d'acreditar-ho davant l'òrgan d'instrucció i els diversos òrgans de control.
S'inclou la possibilitat que la consecució de l'objectiu es desagregui en fases diferenciades, sempre que estiguin clarament desglossades, obeeixin a una lògica congruent amb el desenvolupament del projecte, se'ls assignin fites concretes que permetin contrastar-ne el compliment i facilitin la interpretació que en cadascuna es compleix la finalitat de la subvenció.
15.3 Les actuacions de verificació de les accions subvencionables, en compliment d'allò que disposa l'article 125, apartats 4 i 5 del Reglament (UE) núm. 1303/2013, les durà a terme la Direcció General de Promoció Econòmica, Competència i Regulació del Departament de la Vicepresidència, d'Economia i Hisenda com a organisme coordinador de l'organisme intermedi Generalitat de Catalunya.
En concret, aquestes actuacions consistiran en les verificacions administratives de totes les justificacions dels beneficiaris i en verificacions sobre el terreny de les operacions.
Les verificacions sobre el terreny es realitzaran per mostreig, d'acord amb el Pla de verificacions sobre el terreny de l'organisme intermedi.
15.4 La despesa mínima que han d'haver realitzat i justificat correctament les entitats beneficiàries en execució de l'activitat objecte de l'ajut que se'ls exigeix per poder considerar acomplert l'objecte i la finalitat de l'ajut és d'un 80% de la despesa considerada subvencionable.
L'incompliment d'aquesta despesa mínima comporta la revocació total de l'ajut atorgat de forma automàtica, excepte en el casos en què el beneficiari justifiqui que la despesa menor en l'execució del projecte es correspon a estalvis que no afecten els resultats obtinguts i la correcta realització de la finalitat de l'ajut.
En aquest sentit es tindran en compte, per exemple, els impactes que hagin suposat una baixada del preu de qualsevol recurs ja previst per dur a terme el projecte o increments d'efectivitat real superior a l'esperada que impliqui menys consum de recursos i obtenir els mateixos resultats en salut.
Si es compleix la despesa mínima, però el cost final efectiu de l'activitat és inferior al cost inicialment pressupostat, s'ha de reduir, en la mateixa proporció, la quantia de l'ajut.
No obstant les anteriors previsions, en el cas que l'òrgan d'instrucció consideri que, malgrat que se superin els llindars de despesa mínima perquè no sigui procedent la revocació automàtica, les actuacions realitzades per l'entitat beneficiària no comporten un compliment satisfactori dels objectius de la subvenció, això donarà lloc a l'inici del procediment per a la revocació total o parcial de la subvenció concedida, segons escaigui, amb la deguda motivació.
15.5 Els beneficiaris de les subvencions han de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions; amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i l'Ordre ECO/172/2015, de 3 de juny, sobre les formes de justificació de subvencions.
15.6 Els beneficiaris de l'ajut estan obligats a realitzar la justificació final del projecte com a màxim en el termini de dos mesos posteriors a la finalització del projecte, sens perjudici de l'operativitat de les justificacions parcials previstes.
En el cas dels projectes col·laboratius, cadascuna de les entitats participants se'n considera beneficiària.
Les dates dels documents justificatius (que, en funció de la despesa, són factures i comprovants de pagament o altres documents de valor probatori equivalent en el tràfic jurídic mercantil, i/o nòmines, TC2 o d'altres) han d'estar dins el període d'execució de l'actuació subvencionable segons es defineixi a la convocatòria de les subvencions.
15.7 Els beneficiaris han de justificar les despeses de forma telemàtica a través de l'aplicació SIFECAT 1420 [URL].
Es poden dur a terme justificacions parcials amb una periodicitat mínima de sis mesos.
15.8 La justificació de les despeses imputables al projecte l'ha de realitzar el beneficiari o l'entitat coordinadora, en el cas dels projectes col·laboratius, mitjançant la incorporació de la documentació següent a l'aplicació SIFECAT:
a) Memòria tècnica i econòmica de l'actuació, segons el model que es trobarà disponible a l'aplicació SIFECAT 1420 i a la web del CatSalut, que justifiqui el compliment de les condicions imposades en l'atorgament de la subvenció, amb indicació de les activitats realitzades, el seu cost, els resultats obtinguts, i, si escau, la demostració del compliment dels objectius fixats segons el quadre d'indicadors presentats en la sol·licitud del projecte.
També s'han de fer constar les desviacions entre l'actuació justificada i la inicialment subvencionada, amb l'argumentació per part del beneficiari dels canvis que s'han produït entre l'actuació aprovada inicialment i la finalment justificada.
b) Documentació addicional per acreditar la realització de l'actuació subvencionada en funció de la despesa, que apareix a la base 26.
c) A banda d'aquesta documentació, el CatSalut i el Departament de la Vicepresidència i d'Economia i Hisenda poden demanar qualsevol documentació que creguin necessària per a l'acreditació de la realització de la despesa.
15.9 Les factures, ja siguin completes o simplificades, han de complir els requisits que estableix el Reglament pel qual es regulen les obligacions de facturació, aprovat pel Reial decret 1619/2012, de 30 de novembre.
Per tal de garantir una correcta pista d'auditoria, a les factures ha de constar el NIF del destinatari de l'operació, malgrat que es tracti de factures simplificades, i s'ha d'adjuntar un document on s'enumerin, per aquest ordre, el contracte amb el qual es relaciona la factura i totes les factures en què s'indiqui el concepte, l'emissor, el número de factura, la data de pagament, l'import sense IVA, l'IVA i l'import pagat.
La descripció de l'objecte de la factura ha d'aportar informació suficient sobre el concepte i el període objecte de facturació per tal que es pugui verificar la relació de la despesa amb l'actuació objecte de l'ajut.
En tot cas s'ha de poder verificar el preu unitari de cada objecte de la factura, si escau.
En el cas que en algunes de les factures sol·licitades no hi consti l'IVA, és obligatori fer referència a la disposició normativa en virtut de la qual és d'aplicació l'exempció, d'acord amb l'article 6.1.j del Reglament pel qual es regulen les obligacions de facturació.
15.10 Els documents acreditatius del pagament admesos són l'extracte del compte bancari, el rebut bancari justificant de transferència o el certificat bancari.
Els documents acreditatius del pagament han d'indicar:
La identificació del beneficiari i l'ordenant del pagament.
L'ordenant ha de ser el beneficiari de l'ajut i ha de fer-hi constar el NIF i la denominació social.
El concepte en què s'ordena el pagament i remissió al número o números de factura a què correspon.
En el cas de pagament mitjançant xec nominatiu, pagaré, lletres de canvi o similars, l'entitat beneficiària ha d'aportar còpia del document i original de l'extracte bancari que acredita el càrrec.
No s'admeten els comprovants de pagament en efectiu d'un import superior a 100 euros i s'han de justificar mitjançant rebuts signats i segellats pel proveïdor amb indicació de la factura a què correspon el pagament i la seva data.
En el cas que el comprovant de pagament englobi diverses factures, és necessari adjuntar una relació d'aquestes factures amb els imports.
En el cas d'adquisicions mitjançant lísing, s'ha de presentar el contracte original, en què ha de constar l'opció de compra, així com les factures originals o factures proforma que acreditin el contracte de lísing.
En el cas que el pagament s'hagi efectuat amb una moneda diferent de l'euro, cal presentar el document bancari en què consti el tipus de canvi aplicat.
15.11 La notificació de les mancances que puguin existir en la justificació presentada s'ha de fer mitjançant el procediment establert.
L'òrgan instructor, un cop finalitzada l'execució del projecte, estendrà acta de comprovació de l'actuació subvencionada.
15.12 Per fer el seguiment parcial de l'execució dels projectes cofinançats, l'entitat beneficiària ha de presentar anualment a l'òrgan instructor una memòria tècnica on es detallin les actuacions dutes a terme, el nivell d'execució pressupostària i el nivell d'assoliment del projecte.
Aquesta memòria ha de seguir el model disponible a l'aplicació SIFECAT1420 i a la web del CatSalut i, en els casos dels projectes on la durada sigui superior als dos anys, s'ha de presentar anualment en una reunió de seguiment, a la qual han d'assistir, com a mínim, dos membres de la comissió tècnica d'avaluació i dos membres de l'entitat beneficiària.
Per a tots els projectes aprovats, amb independència de la seva durada i d'acord amb el cronograma presentat en la sol·licitud, quan hagi transcorregut la meitat del temps estimat per realitzar-los se n'ha de fer una revisió exhaustiva del nivell d'execució.
Per tal de fer el seguiment del desenvolupament dels projectes, l'òrgan instructor pot sol·licitar en qualsevol moment a les entitats beneficiàries informació sobre el desenvolupament de les operacions i, també, programar reunions.
Control de les accions subvencionades
L'òrgan d'instrucció pot realitzar les actuacions de seguiment i de control necessàries per garantir que els beneficiaris donen una destinació correcta als ajuts i per determinar el compliment de les condicions i els requisits que van donar lloc a l'atorgament, així com de les obligacions establertes.
Els beneficiaris dels ajuts resten obligats a facilitar tota la informació que els sigui requerida per la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda, en el marc del compliment del Reglament (UE) núm. 1303/2013, la Intervenció General de la Generalitat de Catalunya, la Sindicatura de Comptes o altres òrgans competents.
Els beneficiaris estan sotmesos als controls financers que corresponguin, d'acord amb el que estableixen l'article 71 del Text refós de la Llei de finances públiques de Catalunya i els articles 45 i 46 de la Llei 38/2003, de 17 novembre, general de subvencions, sobre tramitació, justificació i control de subvencions.
L'òrgan d'instrucció o la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda durà a terme les actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada per aquests ajuts.
Les entitats beneficiàries de les subvencions s'han de sotmetre a les actuacions de control que l'òrgan d'instrucció consideri necessàries i a les de control efectuades pels organismes competents de l'Administració autonòmica, estatal i comunitària.
17.1 Són causes de revocació les previstes als articles 92 bis, 99 i 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions.
17.2 Si l'òrgan concedent o la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda, com a conseqüència de l'actuació de comprovació i verificació, o la Intervenció General, en el marc del procediment de control, aprecia la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposen els articles 100 i següents del Text refós de la Llei de finances públiques de Catalunya i la Llei 38/2003, de 17 de novembre, general de subvencions.
17.3 Són causes de revocació les previstes a la normativa general aplicable a les subvencions i aquelles que es recullen en les presents bases, les quals s'aplicaran en tot cas atenint-se als principis regulats per la citada normativa sota el criteri de proporcionalitat.
Els beneficiaris poden renunciar a les subvencions atorgades només per causes justificades i de forma expressa, totalment o parcialment, mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir la subvenció dictarà la resolució corresponent.
Els beneficiaris hauran de retornar la quantitat indegudament percebuda més els interessos de demora corresponents.
Un projecte pot rebre ajuts d'altres programes, fons o instruments de la Unió Europea amb la condició que la mateixa partida de despesa (entesa com a factura) no estigui subvencionada per un altre fons o instrument de la Unió Europea, ni pel mateix fons a través d'un altre programa, d'acord amb el que disposa l'article 65.11 del Reglament (UE) núm. 1303/2013.
La partida de despesa es defineix com l'import declarat com a elegible per a finançament de la UE sota una categoria de pressupost.
En funció de l'enfocament del pressupost, la categoria de pressupost es pot definir per l'activitat, per la naturalesa, o per una combinació de la naturalesa i l'activitat.
Un mateix projecte no pot rebre, per a les mateixes despeses subvencionables, ajuts concurrents per part de les diverses línies d'ajut i de préstecs d'R+D publicades per la Generalitat de Catalunya.
L'import de les subvencions en cap cas pot ser de tal quantia que, aïlladament o en concurrència amb altres subvencions, ajudes o ingressos, superi el cost de l'activitat subvencionada, d'acord amb allò que disposa l'article 19.3 de la Llei 38/2003, de 17 de novembre, general de subvencions.
A aquestes subvencions els és aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
Si l'òrgan concedent o la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda, com a conseqüència de la seva actuació de comprovació i verificació, o la Intervenció General, en el marc del procediment de control, aprecien la concurrència d'algun motiu d'infracció, hauran d'instar l'inici del procediment sancionador d'acord amb el que disposa el capítol 9 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i la Llei 38/2003, de 17 de novembre, general de subvencions.
Publicitat de les subvencions per part del beneficiari
En cas d'atorgament de l'ajut, les entitats beneficiàries han de donar compliment a les disposicions relatives a la informació i comunicació recollides en els articles 115 al 117 i l'annex XII, apartat 2.2, del Reglament (UE) núm. 1303/2013 del Parlament Europeu i del Consell, de 17 de desembre, i en el Reglament d'execució (UE) núm. 821/2014 de la Comissió, del 28 de juliol de 2014, pel qual s'estableixen disposicions d'aplicació del Reglament (UE) núm. 1303/2013 del Parlament Europeu i del Consell, pel que fa, al capítol II, a les característiques tècniques de les mesures d'informació i comunicació de les operacions i a l'estratègia de comunicació del Programa operatiu FEDER 2014-2020 Catalunya:
Les mesures d'informació i comunicació que han d'adoptar les entitats beneficiàries durant la realització del projecte són les següents:
Fer constar que l'actuació subvencionada s'ha realitzat amb una ajuda del PO FEDER de Catalunya 2014-2020, amb el text: "Aquest projecte ha estat cofinançat per la Unió Europea a través del Fons Europeu de Desenvolupament Regional (FEDER)".
En qualssevol mesures d'informació i comunicació que dugui a terme (difusió externa, publicitat, material promocional,...) s'ha de fer constar el text indicat i l'emblema de la Unió acompanyat dels noms "Unió Europea" i "Fons Europeu de Desenvolupament Regional".
En els béns inventariats adquirits, cal col·locar una etiqueta que indiqui que ha estat cofinançat amb el PO FEDER de Catalunya 2014-2020.
Si escau, s'ha de col·locar un cartell amb informació sobre el projecte (d'un mida mínima de DIN A3), en el qual s'ha de fer menció de l'ajuda financera del PO FEDER de Catalunya 2014-2020, en un lloc visible per al públic.
El beneficiari està obligat a fer una breu descripció del projecte en la seva pàgina web, en cas que en disposi, amb els objectius i resultats i esmentant el suport financer de la Unió Europea.
Si el beneficiari no disposa de pàgina web, s'ha de publicar a la pàgina web de l'òrgan competent.
De la mateixa manera, s'ha de fer difusió a les xarxes socials de les actuacions que es duguin a terme en relació amb els projectes objecte de finançament utilitzant l'etiqueta.
L'acceptació de la subvenció procedent del Programa operatiu FEDER Catalunya 2014-2020 comporta la inclusió del beneficiari en la llista pública d'operacions, que es publicarà electrònicament o per altres mitjans, de conformitat amb l'article 115 apartat 2 del Reglament (UE) núm. 1303/2013, del Parlament Europeu i del Consell, de 17 de desembre de 2013.
22.1 Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, acomplir tots els requeriments que s'especifica en aquestes bases, i acreditar-ho davant de l'òrgan d'instrucció en la forma i el termini que estableix la base que regula la justificació dels ajuts.
22.2 Comunicar a l'òrgan instructor qualsevol incidència en l'execució del projecte, en especial les que afectin l'objecte, el termini d'execució, l'import de la despesa elegible imputable o qualsevol altra que es pugui considerar que altera la naturalesa del projecte aprovat.
22.3 Establir un sistema de comptabilitat separada o una codificació comptable adequada de totes les transaccions relacionades amb el projecte subvencionat, d'acord amb el que estableix l'article 125.4.b) del Reglament (UE) 1303/2013.
El sistema emprat ha de permetre distingir, de forma clara i inequívoca, quina despesa concreta és objecte de finançament del PO FEDER de Catalunya 2014-2020 i quines altres fonts de finançament aliè l'afecten.
En cas d'incompliment d'aquesta obligació, l'òrgan competent per resoldre la convocatòria podrà revocar la subvenció assignada.
22.4 Les entitats beneficiàries han de conservar els originals de tots els documents relatius a l'execució i a la justificació de l'aplicació dels fons rebuts, incloent-hi els documents electrònics, mentre puguin ser objecte de les actuacions de comprovació i control durant un termini de tres anys a partir del 31 de desembre següent a la presentació a la Comissió Europea dels comptes en què estiguin incloses les despeses de l'objecte de la factura; o bé durant un termini de dos anys a partir del 31 de desembre següent a la presentació dels comptes en què estiguin incloses les despeses definitives de l'objecte de la factura, segons indiqui l'òrgan concedent al beneficiari en el moment d'informar de l'inici del període esmentat, d'acord amb el que preveu l'article 140.1 del Reglament (UE) núm. 1303/2013.
Per als pagaments en efectiu, cal conservar un comprovant o un rebut del pagament efectuat juntament amb la factura corresponent a la despesa.
Les condicions per a la disponibilitat i el període de conservació dels documents justificatius són els que recull l'article 140 del Reglament (UE) núm. 1303/2013 del Parlament Europeu i del Consell, de 17 de desembre de 2013.
S'informarà el beneficiari del moment de la certificació de la despesa al FEDER.
22.5 Donar la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió incloses en la base 21.
22.6 Complir, en matèria de contractació pública, el que disposa la normativa de l'Estat i de la Unió Europea.
22.7 Observar les normes relatives a les polítiques comunitàries, actuar de conformitat amb el Tractat de funcionament de la Unió Europea, amb coherència amb els articles 7 i 8 del Reglament (UE) núm. 1303/2013, del Parlament Europeu i del Consell, de 17 de desembre de 2013.
22.8 Complir amb el marc legal comunitari, i en concret amb la normativa específica, el Reglament (UE) núm. 1303/2013, del Parlament Europeu i del Consell, de 17 de desembre de 2013, i el Reglament (UE) núm. 1301/2013 del Parlament Europeu i del Consell, relatiu al Fons Europeu de Desenvolupament Regional, així com amb les instruccions específiques per a la gestió de fons del PO FEDER de Catalunya 2014-2020 que dicti l'organisme intermedi.
22.9 Promoure la inclusió en l'organització del projecte d'un equip observador extern format per representants d'altres entitats del SISCAT que tinguin interès en el projecte i, en el cas de compra precomercial, experts en l'àrea de desenvolupament de negoci i de mercat que aportin la seva visió en l'escalabilitat del projecte.
22.10 Acceptar figurar a la llista pública de beneficiaris, que es publica electrònicament o per altres mitjans, de conformitat amb l'article 115.2 del Reglament (UE) núm. 1303/2013.
22.11 Dur a terme les mesures antifrau adequades a l'actuació subvencionada en compliment de l'article 125.4.c del Reglament (UE) núm. 1303/2013.
Particularment, els beneficiaris han d'abstenir-se de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, assumeixen les obligacions següents:
Observar els principis, les normes i els cànons ètics propis de les activitats, els oficis o les professions corresponents a l'activitat objecte de subvenció o ajut públic.
No realitzar accions que posin en risc l'interès públic.
Denunciar les situacions irregulars que es puguin presentar en les convocatòries de subvencions o ajuts o en els processos derivats d'aquestes convocatòries.
Comunicar immediatament al CatSalut les possibles situacions de conflicte d'interessos.
No sol·licitar, directament o indirectament, que un càrrec o un empleat o empleada públic influeixi en l'adjudicació de la subvenció.
No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en el procediment d'adjudicació de la subvenció.
Col·laborar amb el CatSalut en les actuacions que aquest realitzi per al seguiment o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
22.12 En cas d'incompliment dels principis ètics i les regles de conducta, és aplicable el règim sancionador previst en la Llei 19/2014, de 29 de desembre, sens perjudici d'aquelles altres possibles conseqüències previstes a la legislació vigent en matèria de subvencions.
22.13 Comunicar a l'òrgan concedent de la subvenció altres subvencions sol·licitades o concedides per a la mateixa finalitat, ajudes, ingressos o recursos que recaiguin sobre la mateixa activitat objecte de la subvenció, i qualsevol altra alteració produïda en les ja comunicades, per tal que se'n pugui avaluar la compatibilitat.
Aquesta comunicació s'ha d'efectuar tan aviat com se sàpiga i, en tot cas, abans de la justificació de l'aplicació donada als fons percebuts.
22.14 Complir les obligacions de facilitar informació que la legislació de transparència imposa als beneficiaris en relació amb l'Administració o administracions de referència, sens perjudici del compliment de les obligacions de transparència que els pertoquin de manera directa per previsió legal, en els supòsits establerts en els apartats corresponents de l'article 3 de la Llei 19/2014, del 29 de desembre, de transparència, accés a la informació pública i bon govern.
22.15 Sotmetre's a les actuacions de comprovació que corresponguin al Servei Català de la Salut, i a les de control i verificació de l'activitat econòmica i financera que corresponguin a la Direcció General de Promoció Econòmica, Competència i Regulació (DGPECR), a la Intervenció General de la Generalitat de Catalunya, a la Sindicatura de Comptes o a altres òrgans competents, tant estatals com comunitaris, i aportar tota la informació que els sigui requerida en l'exercici de les actuacions anteriors.
Igualment, facilitar que aquestes mateixes facultats de control s'estenguin davant qualssevol proveïdors i altres entitats que puguin haver tingut participació en els projectes subvencionats a instàncies de l'entitat beneficiària.
22.16 Procedir al reintegrament dels fons percebuts en el cas de revocació de la subvenció en els termes que s'indiquin a la resolució corresponent.
22.17 Les entitats privades a què es refereixen els epígrafs a) i b) de l'article 3.4 de la Llei 19/2014, del 29 de desembre, de transparència, accés a la informació pública i bon govern, han de complir amb les obligacions de transparència del títol II de la mateixa Llei que els siguin aplicables.
22.18 Tenir la capacitat administrativa, financera i operativa per complir totes les obligacions que assumeix.
22.19 No fer encàrrecs a tercers més enllà del que es preveu en aquesta ordre de bases.
22.20 Complir totes les altres obligacions que estableixen aquestes bases i tot allò que disposa la normativa nacional, estatal i comunitària en matèria de subvencions, així com la normativa europea que sigui d'aplicació.
22.21 Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
22.22 Els beneficiaris de les subvencions s'han de sotmetre a les actuacions de verificació necessàries per garantir a l'òrgan condecent el compliment correcte d'aquestes bases.
Quan en la gestió dels procediments de subvencions intervinguin terceres entitats públiques o privades, a través de convenis, contractes o encàrrecs de gestió, les dades personals dels sol·licitants poden ser cedides a aquestes entitats quan això sigui necessari per a la correcta gestió del procediment.
Responsabilitat econòmica i pressupostària
Les despeses no justificades o no conformes a la normativa d'aplicació o als requeriments exigits en aquesta Ordre, no generen cap dret de reemborsament del PO FEDER de Catalunya 2014-2020, i l'òrgan concedent no està subjecte a cap responsabilitat de caràcter econòmic ni pressupostari.
- Llei 15/1990, de 9 de juliol, d'ordenació sanitària de Catalunya.
- Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i totes les seves modificacions.
- Reglament que la desplega la Llei 38/2003, aprovat pel Reial decret 887/2006, de 21 de juliol.
- Llei 38/2003, de 17 de novembre, general de subvencions.
- Llei de contractes del sector públic (TRLCSP), de 14 de novembre, aprovada segons el Reial decret legislatiu 3/2011, de 14 de novembre, i normativa aplicable en matèria de contractes del sector públic.
- Reglament (UE) núm. 1301/2013 del Parlament Europeu i del Consell, de 17 de desembre de 2013, sobre el Fons Europeu de Desenvolupament Regional i sobre les disposicions específiques relatives a l'objectiu d'inversió en creixement i ocupació i pel qual es deroga el Reglament (CE) núm. 1080/2006.
- Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca.
- Reglament delegat (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013 del Parlament Europeu i del Consell, de 17 de desembre de 2013.
- Apartat 2.3 del Marc sobre ajuts estatals d'investigació i desenvolupament i la innovació, publicat al DOUE núm. 198, de 27.6.2014.
- Reglament (UE) núm. 651/2014 de la Comissió, de 17 de juny de 2014, pel qual es declaren les ajudes a la innovació en matèria de processos i organització (categoria 29) compatibles amb el mercat interior en aplicació dels articles 107 i 108 del Tractat de funcionament de la Unió Europea.
- Decisió de la Comissió Europea C(2015)894, de 12 de febrer de 2015, per la qual s'aprova el PO FEDER de Catalunya 2014-2020.
- Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
- Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons Europeu de Desenvolupament Regional per al període 2014-2020.
- També són aplicables, i s'han de complir durant tot el procés de gestió dels projectes, les circulars, les orientacions i altres actes normatius que en l'exercici de les seves funcions puguin dictar les autoritats designades pel Programa operatiu FEDER Catalunya 2014-2020.
Documentació per acreditar la realització de l'actuació subvencionada
26.1 Amb relació a les despeses de personal:
Una temporalització mensual de les hores invertides en cada tasca pel personal en nòmina assignat al projecte segons el model normalitzat que es podrà obtenir a l'aplicació SIFECAT 1420 i a la pàgina web del CatSalut.
En aquesta temporalització s'hi ha de fer constar el nombre d'hores treballades totals, el d'hores treballades dedicades al projecte i la descripció de cadascuna de les tasques desenvolupades, i, de l'entitat beneficiària, l'ha de signar la persona representant legal i la persona responsable de l'execució.
S'admet que aquesta temporalització mensual sigui el resum de la temporalització diària o setmanal, la qual ha de quedar a disposició dels òrgans de control corresponents.
Document justificatiu del càlcul del cost per hora dels treballadors assignats al projecte, que forma part de l'imprès normalitzat de justificació.
26.2 Amb relació a despeses d'equipament, instrumental, instal·lacions i material:
En el cas que dins d'aquest concepte s'imputin materials i altres elements per a la realització de prototips, cal identificar-ne clarament la utilització dins de la creació del prototip en un informe signat per la persona que sigui la representant legal de l'empresa.
En el cas de subvenció d'elements de segona mà:
Una declaració del venedor sobre l'origen dels béns i que aquests no han estat objecte de cap subvenció nacional o comunitària.
Una certificació de taxació independent que acrediti que el preu no és superior al valor de mercat de referència ni al cost dels béns nous similars.
26.3 Amb relació a despeses de col·laboracions externes:
Informes, estudis o memòries resultants dels treballs duts a terme pel proveïdor extern.
En el cas que els treballs no es concretin en un informe que justifiqui la despesa, cal presentar la documentació alternativa que demostri la prestació del servei (actes de reunions, informe del proveïdor amb detall de les actuacions realitzades, hores dedicades i cost per hora, resultats d'assaigs i proves de laboratori, tipologia de tasques d'enginyeria i disseny realitzades, etc.).
En el cas de factures emeses per empresaris o professionals, documentació demostrativa de la seva idoneïtat per a la realització del projecte (curriculum vitae, per exemple).
26.4 Amb relació a despeses de viatges cal una explicació de la relació del viatge amb l'objecte subvencionat (dins de la memòria tècnica), tenint en compte que, per completar la justificació i a l'efecte de liquidació, és vàlida la documentació següent:
a) Per als desplaçaments: bitllets originals d'avió o tren, o bé, en el cas que els bitllets siguin electrònics, les targetes d'embarcament originals de tot el recorregut (o la confirmació electrònica de la compra).
b) Per als allotjaments: factures de l'hotel del país de destinació, on consti el nom complet de la persona hostatjada i les dates d'estada; si no se'n disposa, la factura de l'agència de viatges amb un certificat emès per aquesta on consti el nom complet de la persona que ha viatjat, les dates del viatge i el detall dels hotels on s'ha hostatjat.
c) Tant si es justifica el desplaçament com l'allotjament, i en els casos en què el document justificatiu no vagi a nom del beneficiari (entitat sol·licitant, entitat participant o empresa participant), cal disposar del corresponent comprovant de pagament a nom del beneficiari.
26.5 Amb relació a altres despeses vinculades exclusivament a les activitats del projecte:
Explicació de la relació d'aquestes despeses amb l'objecte subvencionat (dins de la memòria tècnica) i, si s'escau, altre material demostratiu de la realització de la despesa.
26.6 Amb relació a les despeses de gestió:
Si es tracta de despeses de personal, la documentació que s'indica per a aquestes despeses en aquesta base.
Si es tracta de despeses justificades amb factures, la documentació que s'indica per a aquestes despeses en aquesta base.
En el cas de despeses de lloguer o ús d'espais, document explicatiu de la necessitat de la despesa per a la realització del projecte (dins de la memòria tècnica).
En cap cas s'acceptaran despeses de lloguer i instal·lacions de l'activitat ordinària del centre.
Documentació que cal que el beneficiari tingui arxivada en un expedient de subvenció a la seva seu fins al termini que s'estableix a l'apartat 4 de la base 22
27.1 Amb relació a tots aquells elements adquirits mitjançant factura:
Factures originals que demostrin el compliment de les condicions establertes per a la pràctica mercantil, expressada en el Reial decret 1619/2012, de 30 de novembre.
Comprovants originals de pagament de les factures, que compleixin els requisits que s'han establert a la base 15.10.
27.2 Amb relació a la necessitat de disposar de tres ofertes:
Ofertes de tres proveïdors en aquells casos en què sigui necessari, segons el que s'ha establert a les bases reguladores, així com tota aquella documentació relativa al procediment de contractació.
Si és el cas, certificat de la persona representant legal que motivi les característiques especials que comporten que no existeixi al mercat un nombre suficient d'entitats que realitzin, prestin o subministrin el bé o servei, i certificat d'una entitat externa especialitzada que ho corrobori.
27.3 Amb relació a les amortitzacions:
Detall dels càlculs efectuats per a la determinació de la despesa imputable, amb indicació de l'import amortitzat imputat, que ha de coincidir amb els corresponents assentaments comptables.
Factura original del bé amortitzable i comprovant del pagament.
En el cas que l'exercici comptable encara no estigui tancat, una declaració del responsable de l'empresa conforme els imports imputats són els que figuraran en la comptabilitat de l'empresa.
27.4 Amb relació a les despeses de personal:
Contracte o conveni del treballador o treballadora amb l'empresa beneficiària.
En el cas de personal de nova contractació, el finançament del PO FEDER de Catalunya 2014-2020 s'ha de fer constar en el contracte.
Per al personal de nova contractació específicament per al projecte, documentació justificativa del procés de selecció que demostri que s'han respectat la normativa pròpia de l'empresa beneficiària i, en tot cas, els principis de concurrència, idoneïtat i publicitat.
En el cas de personal ja contractat, certificat del beneficiari d'assignació del treballador o treballadora al projecte i document pel qual se li comunica l'assignació (addenda al contracte o document equivalent) que indiqui que, des de l'inici de l'assignació, les despeses són objecte de finançament en el PO FEDER de Catalunya 2014-2020 i especifiqui el sistema de control establert per a la comprovació d'aquesta dedicació.
Aquesta adscripció i la dedicació corresponent ha de ser compatible amb el contingut de les tasques pròpies del personal afectat, d'acord amb l'instrument jurídic que el vincula a l'entitat beneficiària.
Nòmines i TC2 (o rebuts d'autònoms) validats per l'Administració de la Seguretat Social dels treballadors que s'imputen al projecte, així com els corresponents justificants de pagament; encara que en un determinat any un treballador o treballadora només hagi participat uns mesos en el projecte cal disposar de les nòmines i TC2 de tot l'any.
En el cas d'imputació de complements o plusos salarials (antiguitat, coneixements especials i complements de lloc), conveni col·lectiu o contracte del treballador o treballadora on constin aquests conceptes.
Declaració responsable dels imports liquidats amb Hisenda pel que fa a la retenció de l'IRPF dels treballadors propis imputats com a despesa, amb indicació del perceptor, els imports liquidats, les dates i la forma de pagament, per tal de facilitar el seguiment de la pista d'auditoria.
Conveni o contracte del treballador o treballadora amb el beneficiari en els casos de treballadors autònoms dependents.
27.5 Amb relació a despeses d'equipament, instrumental, instal·lacions i material:
En el cas de presentació de la construcció d'un prototip, declaració de la persona representant legal de l'empresa conforme aquest prototip no serà comercialitzat.
27.6 Amb relació a despeses de viatges:
Per als desplaçaments: bitllets originals d'avió o tren, o bé, en el cas que els bitllets siguin electrònics, les targetes d'embarcament originals de tot el recorregut (o la confirmació electrònica de la compra).
Per als allotjaments: factures de l'hotel del país de destinació, on consti el nom complet de la persona hostatjada i les dates d'estada.
Si no se'n disposa, la factura de l'agència de viatges amb un certificat emès per aquesta on consti el nom complert de la persona que ha viatjat, les dates del viatge i el detall dels hotels on s'ha hostatjat.
Tant si es justifica el desplaçament com l'allotjament, i en els casos en els que el document justificatiu no vagi a nom del beneficiari (entitat sol·licitant, entitat participant o empresa participant), cal disposar del corresponent comprovant de pagament a nom del beneficiari.
27.7 Amb relació a altres despeses vinculades exclusivament a les activitats del projecte:
a) Si es tracta de despeses justificades amb factures, la documentació que s'indica per a aquestes despeses en aquesta base.
b) Segons el cas, altres documents demostratius de la realització de les despeses.
27.8 Amb relació a les despeses de gestió:
a) Si es tracta de despeses de personal, la documentació que s'indica per a aquestes despeses en aquesta base.
b) Si es tracta de despeses justificades amb factures, la documentació que s'indica per a aquestes despeses en aquesta base.
27.9 Amb relació a les vinculacions entre el beneficiari i el proveïdor:
Declaració de la persona responsable legal de l'empresa que acrediti que per a les diverses despeses que formen part de la justificació no existeix vinculació entre proveïdor i beneficiari segons el que estableix la base 5.8 de la presents bases reguladores.
En les despeses en què existeixi vinculació entre beneficiari i proveïdor, informe signat per la persona representant legal de l'empresa justificatiu de l'existència de vinculació i que acrediti que la contractació s'ha realitzat d'acord amb les condicions normals de mercat, així com autorització prèvia del CatSalut per a la realització de la despesa en el marc del projecte.
La documentació administrativa ha de contenir:
a.1) Les declaracions responsables del compliment dels requisits i les obligacions exigits per a la participació continguts en la base 3.1.
A aquest efecte en l'aplicació SIFECAT 1420 es pot trobar el model de declaració que cal formalitzar i al qual s'ha d'afegir el següent model adjunt relatiu a la base 3.1, lletra b):
DECLARACIÓ DEL COMPLIMENT DE LES OBLIGACIONS I ELS REQUISITS EXIGITS
per a la participació en la convocatòria de subvencions destinades a promoure la compra pública d'innovació impulsada per les entitats titulars de centres pertanyents al Sistema sanitari integral d'utilització pública de Catalunya (SISCAT)
Aquesta declaració l'han d'acreditar totes les entitats sol·licitants, en els termes que disposa la base 3 de l'ORDRE SLT/184/2017, de 27 de juliol, per la qual s'aproven les bases reguladores aplicables a les convocatòries de subvencions destinades a promoure la compra pública d'innovació impulsada per les entitats titulars de centres pertanyents al Sistema sanitari integral d'utilització pública de Catalunya (SISCAT), emmarcades en el Pla de salut de Catalunya 2016-2020, l'Estratègia de recerca i innovació per a l'especialització intel·ligent de Catalunya (RIS3CAT), i el Programa de compra pública d'innovació (CPI) de la RIS3CAT i el Programa operatiu del Fons Europeu de Desenvolupament Regional Catalunya 2014-2020 (PO FEDER Catalunya 2014-2020).
(...), amb domicili a (...), carrer (...), núm. (...), codi postal (...) i amb DNI (...)., actuant en nom i representació de (...) amb domicili a (...), carrer (...), núm. (...), codi postal(...), CIF (...), segons poder atorgat davant el/la notari/ària de (...), senyor/a (...), el dia (...) de (...) de l'any (...) i amb número de protocol (...)
- [Tenir una vinculació estable al SISCAT o bé la vigència de l'instrument jurídic de l'encàrrec d'activitat assistencial en l'àmbit públic a càrrec del Servei Català de la Salut durant el període previst per a l'execució del projecte objecte de la sol·licitud de subvenció.]
- [Tenir la condició jurídica de mitjà propi o servei tècnic del Servei Català de la Salut.]
a.2) Per als casos d'entitats vinculades al SISCAT, el règim jurídic de les quals no impliqui que la seva contractació hagi de regular-se a partir de normativa pública, caldrà presentar les instruccions internes de contractació de l'entitat.
La documentació tècnica ha de contenir un document amb la descripció preliminar d'un projecte de compra pública d'innovació en la forma i estructura que es descriu a continuació:
-El document s'ha de presentar en fulls DIN A4 a una cara, amb font de lletra Arial superior a 10 punts, interlineat simple i amb els marges de 2,5 cm. L'extensió mínima ha de ser de setze (16) pàgines i màxima de vint-i-una (21), una (1) de les quals ha de consistir en un resum executiu.
La portada i la pàgina amb la taula de contingut del document estan excloses del límit de pàgines.
No es tindran en compte les pàgines que sobrepassin els límits indicats al paràgraf anterior.
-La documentació tècnica respondrà als criteris de valoració plantejats i haurà de tractar els punts següents:
1) Descripció de les necessitats, de les funcionalitats a alt nivell i dels beneficis que resultarien gràcies a l'abordatge de les necessitats i la descripció de la metodologia utilitzada per identificar les necessitats/funcionalitats (exemples: entrevistes amb els usuaris/pacients, grups focals, pla de salut, publicacions, entrevistes amb experts, etc.).
2) Descripció de les solucions existents per a les necessitats i els objectius que es pretén assolir i descripció de la metodologia utilitzada per a l'estudi de l'estat de la tecnologia ( state of the art ).
Exemples: avaluació de les solucions existents en el mercat, diàleg obert amb als proveïdors amb entrevistes, qüestionaris, revisió de patents existents, etc.
3) Descripció de fins a quin punt la solució que se sol·licita va més enllà de l'estat actual de la qüestió (incloent conceptes, estratègies, metodologies, eines o tecnologies noves, progressos respecte a les estratègies genèriques, sistemes intel·ligents, sistemes segurs, sistemes estàndards i sistemes interoperables), explicació dels serveis d'investigació i/o desenvolupaments respecte a les necessitats i els objectius a assolir, de conformitat amb la definició continguda a l'article 2, punt 22, de la Directiva de la UE 24/2014 i en la norma pràctica del Manual de Frascati de l'OCDE, edició de 2002, i descripció a alt nivell del procediment de compra (precomercial o de tecnologia innovadora) que es durà a terme.
4) Descripció del cas de negoci (exemples: anàlisis cost-benefici, comparació de les anàlisis cost-benefici de diferents opcions o a curt i llarg termini, etc.).
Potencial del plantejament tècnic proposat per abordar reptes futurs i més amplis en l'àrea d'interès del projecte i per avançar en la prestació de serveis sanitaris públics, amb el mateix cas de negoci, reforçant el del projecte o incloent-ne de nous.
- Manual de Frascati de l'OCDE (edició de 2002).
Proposta de normes pràctiques per a la realització d'enquestes sobre recerca i desenvolupament experimental
"El terme R+D cobreix tres activitats: recerca bàsica, recerca aplicada i desenvolupament experimental [...]
La recerca bàsica és treball experimental o teòric emprès principalment per adquirir coneixement nou de la fundació subjacent de fenòmens i fets observables, sense cap aplicació particular o ús a la vista.
La recerca aplicada és també investigació original empresa per adquirir coneixement nou.
Està, tanmateix, dirigida principalment cap a una meta o objectiu pràctic específic.
El desenvolupament experimental és treball sistemàtic, que deriva del coneixement existent guanyat de la recerca i/o experiència pràctica, i que va dirigit des de la producció de materials, productes o aparells nous, fins a la instal·lació de processos nous, sistemes i serveis, o a millorar substancialment aquells que ja han estat produïts o elaborats.
R+D cobreix tant la R+D formal en unitats de R+D com la R+D informal o ocasional en unes altres unitats. (...)."
-Directiva de la UE 24/2014, article 2, punt 22, definició d'innovació:
"Introducció d'un producte, servei o procés nous o significativament millorats, que inclou, encara que no es limita a aquests, els processos de producció, edificació o construcció, un nou mètode de comercialització o un nou mètode d'organització de pràctiques empresarials, l'organització del lloc de treball o les relacions exteriors, entre d'altres, amb l'objectiu d'ajudar a resoldre desafiaments de la societat o a donar suport a l'Estratègia Europa 2020 per a un creixement intel·ligent, sostenible i integrador."
a) Descripció dels aspectes de qualitat del disseny del plantejament tècnic per a l'abordatge del projecte, amb especial referència a la planificació del treball, a com es durà la gestió dels canvis en el projecte quan aquests no suposin un risc en la consecució del projecte, els recursos personals i materials necessaris, incloent-hi la capacitat operacional, el procés de qualitat durant les proves de desenvolupament, i l'estratègia per a la prova de concepte, tenint en compte la sensibilitat transcultural dels diferents agents participants.
b) Descripció i demostració de la viabilitat d'un pla concret i raonable per al desenvolupament d'una solució de treball operativa, d'un pla de proves de la solució i del pla per completar la implantació en el termini previst així com d'un pla per a la gestió del canvi en les organitzacions implicades.
a) Descripció del plantejament tècnic proposat per satisfer les necessitats del projecte i per assolir-ne l'abast davant dels possibles riscos que en poden comprometre la consecució.
b) Descripció dels aspectes de qualitat del disseny del plantejament tècnic per a l'abordatge del projecte, en referència amb la identificació i la gestió de riscos (riscos normatius, protecció de dades, etc.).
c) Determinació dels riscos (tècnics, comercials i altres) que s'identifiquen per a l'èxit del projecte i com es gestionaran eficientment.
d) Identificació detallada dels elements de gestió que minimitzin els riscos tècnics (p. ex.: qualitat de la tecnologia, cobertura de la funcionalitat, escalabilitat, manteniment, internacionalització, adaptabilitat), validesa (p. ex.: flux de procés, flux de dades) i seguretat (p. ex.: compliment de les normatives, governança).
e) Descripció de l'organització de la mesa de contractació i dels òrgans tècnics d'assessorament i suport a la mesa que, entre d'altres, inclogui un equip observador extern format per representants d'altres entitats del SISCAT que tinguin interès en el projecte i, en el cas de compra precomercial, experts en l'àrea de desenvolupament de negoci i de mercat.
a) Descripció de la identificació de mercat de la solució proposada (p. ex.: pla de negoci i aliances comercials).
b) Anàlisi del cost del cicle de vida del projecte: costos d'explotació (p. ex.: manteniment i suport, dependències de tercers com ara patents, llicències, etc.) i anàlisi de la viabilitat futura del projecte (p. ex.: en forma d'estalvis futurs, adequació de les estructures i dels professionals implicats, etc.).
c) Descripció de l'anàlisi de l'estructura de costos de la investigació i/o el desenvolupament de la solució proposada i la comparació de les assignacions dels diferents tipus de despeses i inversions (p. ex.: comparació del percentatge dels costos de recursos humans amb el percentatge de les despeses de subcontractació, comparació del percentatge dels costos directes totals amb els costos indirectes o comparació del percentatge de les despeses totals amb el percentatge de inversions que el futur licitador o licitadors tenen la intenció de fer d'acord amb la seva proposta).
d) Descripció del pla de finançament proposat (si n'hi ha).
e) Descripció dels elements de millora de l'eficiència esperats amb el projecte.
Les descripcions relatives als costos del projecte i del cicle de vida de la solució que es desenvolupi han d'estar desglossats per cada entitat participant en el cas de projectes col·laboratius.
Les descripcions referides en aquest apartat no poden contenir cap referència a valors absoluts.
Aquestes descripcions s'han d'expressar en percentatges.
Qualsevol referència a valors absoluts provocaria l'exclusió de la sol·licitud.
L'índex del document tècnic ha de ser el següent:
1- Resum executiu (1 pàgina màxim)
2- Descripció del plantejament tècnic proposat:
a) Descripció de com la proposta satisfà els objectius del projecte i, més concretament:
(i) les especificacions funcionals
(ii) les especificacions tècniques
b) Diagrames, figures i imatges inserides en el text per aclarir la descripció del plantejament tècnic proposat (s'inclouen en el límit total de les pàgines).
3- Innovació: descripció de l'avanç de la proposta respecte a l'estat de la tecnologia ( state of the art ).
b) Descripció del pla de treball, lliuraments, fites i cronograma del projecte.
c) Descripció de com es durà a terme la gestió del projecte, la gestió de canvis del projecte, la gestió de riscos (incorporant-hi una primera relació de riscos crítics) i la gestió del canvi en l'organització.
d) Detall del pressupost del projecte, incloent-hi els recursos personals i materials, les subcontractacions o qualsevol altre cost que es consideri rellevant per al desenvolupament de la proposta i el pla d'implementació.
e) Detall del finançament del projecte corresponent al pressupost propi de l'entitat o altres ajuts sol·licitats.
El document abans indicat ha de tenir un annex que contingui una descripció de l'anàlisi de l'estructura de costos de la investigació i/o el desenvolupament i la comparació de les assignacions dels diferents tipus de despeses i inversions, i una descripció del pla de finançament proposat (descrit al punt de viabilitat econòmica i financera), tenint en compte que qualsevol referència a valors absoluts provocarà l'exclusió de la sol·licitud.
Declaració signada per la persona representant legal de l'entitat sol·licitant o de les entitats que conformen l'Acord de col·laboració del compromís d'iniciar la licitació del projecte de compra pública d'innovació per la quantitat establerta en la proposta econòmica.
d) Encaix en les polítiques públiques RIS3CAT, el Programa de CPI de la RIS3CAT, el Pla de salut 2016-2020 i en els eixos i prioritats del PO FEDER de Catalunya 2014-2020
Les sol·licituds han d'aportar un document que descrigui l'encaix del projecte de CPI amb les polítiques públiques RIS3CAT, el Programa de CPI de la RIS3CAT, el Pla de salut 2016-2020 i els eixos i prioritats del PO FEDER de Catalunya 2014-2020.
Amb relació als objectius establerts en que aquests plans i programes, aquesta descripció ha de contenir indicadors de productivitat i de resultats, els valors actuals en el moment de la sol·licitud i els valors que s'espera assolir amb els projecte de CPI.
La documentació d'aquests plans i programes es troba referenciada a la base 1.2.3.
(Annex a l'ACORD GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre)
Aquests principis i regles de conducta tenen la consideració d'estàndards mínims i podran ser completats en els nivells d'exigència, en funció de la quantia de la subvenció o de l'ajut i/o de la tipologia i característiques de les persones beneficiàries, en les bases de la corresponent convocatòria de subvenció o ajut.
Amb caràcter general, les entitats beneficiàries d'ajuts públics en l'exercici de la seva activitat assumeixen les obligacions següents:
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en el supòsits establerts en l'apartat quart de l'article 3 de la Llei de transparència.
En cas d'incompliment dels principis ètics i regles de conducta serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.